title: Kosmogonia

text: Kosmogonia on perinteisesti erotettu kosmologiasta, jonka alaan kuuluu kaikkeus kokonaisuudessaan koko sen olemassaolon ajalta, ja joka ei tämän filosofisen jaottelun mukaan tutki kaikkeuden alkuperää. Kuitenkin esimerkiksi kaikkeuden luojaan perustuvaa jumalatodistusta kutsutaan kosmologiseksi todistukseksi, vaikka se käsittelee enemmän kosmogonisia kuin kosmologisia ajatuksia. Fysiikassa ja tähtitieteessä kosmologia on tiede, joka tutkii kaikkeuden rakennetta ja kehitystä.


title: Jorma Tenovuo

text: Jorma Tenovuo (s. 26. maaliskuuta 1949 Turku) on Turun yliopiston kariesopin professori. Tenovuo valmistui hammaslääketieteen lisensiaatiksi 1974 Turun yliopistosta, väitteli hammaslääketieteen tohtoriksi 1976, sai dosentuurin 1978 ja erikoishammaslääkärin oikeudet 1984.


title: Jorma Tenovuo

text: Tenovuo toimi vierailevana tutkijana Yhdysvalloissa (University of Alabama, Birmingham) 1980-81, 1982 ja 1984. Turun yliopiston kariesopin professoriksi hänet nimitettiin 1988. Hän on toiminut myös mm. Suomen Hammaslääkäriseura Apollonian puheenjohtajana 1995-96, Turun yliopistollisen keskussairaalan (TYKS) suusairauksien klinikan ylihammaslääkärinä 2005-09 ja lääketieteellisen tiedekunnan tutkimusvaradekaanina 2001-06.


title: Jorma Tenovuo

text: Tenovuo on toiminut Caries Research-julkaisun päätoimittajana 1992-99 sekä European Journal of Oral Sciences-julkaisun toimittajana 2002 alkaen. Hän on julkaissut yli 300 tieteellistä artikkelia erityisesti suun mikrobiologian, immunologian ja sylkitutkimuksen alueilta.


title: Jorma Tenovuo

text: Tutkimusansioistaan Tenovuolle on myönnetty useita kansainvälisiä palkintoja, mm. International Association for Dental Research (IADR) Oral Science Award (1984), E.W. Borrow Memorial Award (1998), Acta Odontologica Scandinavica-palkinto (1998), Bensow-palkinto (2000), Yngve Ericsson-palkinto (2006) sekä kotimaassa 1984 hammaslääketieteen Pohjola-palkinto.


title: Jorma Tenovuo

text: Tenovuo on aktiivinen lintuharrastaja ja lintukuvaaja. Hänen kuviaan ja artikkeleitaan on julkaistu kymmenissä lintulehdissä ja -kirjoissa eri puolilla maailmaa, mm. Birding World, Birdwatch, Suomen Luonto, Dutch Birding ja Linnut.


title: Jorma Tenovuo

text: Tenovuo asuu nykyisin Utössä.


title: Max Kolu

text: Max Kolu (s. 14. heinäkuuta 1983 Turku) on suomalainen jääkiekkohyökkääjä.


title: Max Kolu

text: Kolu siirtyi muutaman Turun Palloseuran A-junioreissa pelatun kauden jälkeen Pohjois-Amerikkaan pelaamaan yliopistosarja NCAA:han Clarkson Universityn joukkueeseen. Neljän Yhdysvalloissa vietetyn vuoden aikana Kolu myös suoritti korkeakoulututkinnon.


title: Max Kolu

text: Max Kolu aloitti kauden 2007–2008 TPS:n nelosketjussa. Kun joukkuetta vaivasivat loukkaantumiset, hän nousi kolmosketjun laitahyökkääjäksi. Kolu teki kaudella 2007−2008 58 ottelussa 3+6 pistettä. Kaudella 2008–2009 Kolun jääaika aluksi pieneni valmentajan vaihdon jälkeen, mutta Kolu kamppaili tiensä takaisin pelaavaan kokoonpanoon. Kolu olikin kokoonpanossa TPS:n jokaisessa 66 ottelussa. Pisteitä Kolu teki 7+6=13. Kaudella 2009−2010 Kolu saavutti uransa ensimmäisen aikuisten SM-mitalin, kultaa. Kolu teki yhteensä 5 pistettä 65 ottelussa. Heikosti TPS:ltä sujuneen kauden 2010–2011 jälkeen Kolu ilmoitti lopettavansa uransa.


title: Camille Flammarion

text: Nicolas Camille Flammarion (26. helmikuuta 1842 – 3. kesäkuuta 1925) oli ranskalainen tähtitieteilijä ja kirjailija. Hän kirjoitti yli 50 teosta, joihin kuului tähtitiedettä popularisoineita teoksia sekä varhaista tieteiskirjallisuutta. Hän toimitti myös julkaisua "L'Astronomie". Flammarionilla oli oma observatorio Juvisy-sur-Orgessa. Hän oli Société Astronomique de Francen perustaja ja ensimmäinen puheenjohtaja.


title: Camille Flammarion

text: Flammarion oli ensimmäinen, joka esitti nimiä Triton ja Amalthea Neptunuksen ja Jupiterin kuille, vaikkakin nimet otettiin virallisesti käyttöön vasta vuosikymmeniä myöhemmin.Teoksia:


title: G-voima

text: G-voima (käytetään tunnuksia G ja g) on nimestään huolimatta kiihtyvyyden, eikä voiman yksikkö. Yksi G tarkoittaa Maan painovoiman tuottamaa putoamiskiihtyvyyttä maanpinnan läheisyydessä. Koska maan massa ei ole jakautunut tasaisesti eikä maapallo ole täysin pyöreä, ei myöskään putoamiskiihtyvyys ole kaikkialla sama. Tästä syystä putoamiskiihtyvyytenä käytetään standardoitua normaaliputoamiskiihtyvyyttä 1 G = 9,80665 m/s². Helsingissä meren pinnan tasolla mitattu vapaan putoamisen kiihtyvyys on g = 9,8190 m/s2. G-voimia käytetään yleensä silloin, jos halutaan verrata tapahtumaa normaalisti kokemiimme tilanteisiin. G-voimaa käytetäänkin erityisesti ihmiseen kohdistuvasta kiihtyvyydestä puhuttaessa.


title: G-voima

text: Suuret G-voimat eli voimakkaat kiihtyvyydet aiheuttavat toisinaan hävittäjälentäjille ammattitauteja.


title: Lassi Kokkala

text: Lassi Kokkala (s. 20. maaliskuuta 1989 Turku) on suomalainen jääkiekkoilija, joka pelaa Mestis-joukkue TuTossa. Hän toimii joukkueen varakapteenina. Kokkala on pelipaikaltaan keskushyökkääjä.


title: Lassi Kokkala

text: Kokkala on Turun Palloseuran kasvatti. Hän oli kaudella 2004–2005 seuran C-nuorten paras pistemies, maalintekijä ja syöttäjä tehoilla 19+21=40. Kaudella 2006–2007 Kokkala oli TPS:n A-nuorten toiseksi paras maalintekijä ja kolmanneksi paras pistemies tehoilla 16+21=37. Hän edusti kauden aikana myös seuran B-nuoria. Kokkala voitti tehoilla 7+4=11 koko B-nuorten SM-sarjan kevään 2007 pudotuspelien piste- ja maalipörssin tehoilla 7+4=11. Kauden päätteeksi hän voitti SM-hopeaa. Kokkala debytoi kauden aikana myös SM-liigassa, jossa hän pelasi yhden ottelun.


title: Lassi Kokkala

text: Kaudeksi 2007–2008 Kokkala nostettiin TPS:n SM-liigarinkiin. Hän pelasi kuitenkin suurimman osan kaudestaan seuran A-nuorissa, joiden paras pistemies ja maalintekijä Kokkala oli tehoilla 15+13=28. Hän voitti kauden päätteeksi A-nuorten SM-hopeaa. SM-liigassa Kokkala pelasi kauden aikana 22 runkosarjaottelua tehden yhden syöttöpisteen. Kauden 2008–2009 kynnyksellä TPS lainasi hänet tammikuun 2009 loppuun asti kestäneellä sopimuksella Mestis-joukkue Kajaanin Hokkiin. Kokkala pelasi syyskauden aikana Mestistä myös alle 20-vuotiaiden maajoukkueessa. Yhteensä hän pelasi kauden aikana Mestiksessä 28 runkosarjaottelua tehopistein 4+10=14. Lainasopimuksensa päätyttyä Kokkala siirtyi vahvistamaan TPS:n A-nuoria, mutta hän pelasi loppukaudella myös kolme runkosarja- ja yhden playoff-ottelun SM-liigassa. Kokkala teki myös liigauransa avausmaalin, joka syntyi 19. helmikuuta 2009 vieraissa Hämeenlinnan Pallokerhoa vastaan.


title: Lassi Kokkala

text: Kauden 2009–2010 Kokkala aloitti toistaiseksi voimassa olleella sopimuksella TuTossa, jossa hän pelasi kuusi ottelua. Suurimman osan kaudestaan hän pelasi TPS:n SM-liigajoukkueessa, jossa Kokkala teki 46 runkosarjaottelussa tehot 2+1=3. Hän ei saanut peliaikaa enää kevään 2010 pudotuspeleissä, mutta voitti kuitenkin kauden päätteeksi Suomenmestaruuden. Kaudeksi 2010–2011 Kokkala siirtyi vuoden mittaisella sopimuksella Tanskan AL-Bank Ligaenissa pelanneen AaB Ishockeyn riveihin.


title: Lassi Kokkala

text: Alkusyksyn 2011 Kokkala oli pelaamatta, kunnes hän siirtyi lokakuussa Vaasan Sportiin. Kokkala teki kaudella 2011–2012 runkosarjassa vain 41 ottelussa 14 tehopistettä, mutta hän jakoi tehoilla 4+6=10 kuitenkin koko kevään 2012 pudotuspelien pistepörssin voiton joukkuetoverinsa Markus Piispasen ja Jokipoikien Joona Karevaaran kanssa. Kokkala voitti kauden päätteeksi Mestiksen-mestaruuden. Liigakarsinnat päättyivät kuitenkin Tampereen Ilvekselle otteluvoitoin 4-1. Huhtikuussa 2012 Kokkala siirtyi Ilvekseen try-outille hän sai sinne syyskuussa 1+1-vuotisen sopimuksen kaudeksi 2012–2013. Kokkala vakiinnutti paikkansa joukkueen kokoonpanossa ja paransi peliään kauden edetessä. Parhaimmillaan hän oli loppukaudesta Tuomas Tuokkolan tultua Ilveksen päävalmentajaksi. Kokkala oli Ville Korhosen ohella joukkueen ainoa kauden kaikki 60 runkosarja- ja viisi liigakarsintaottelua pelannut pelaaja.


title: Lassi Kokkala

text: Ilves ei käyttänyt Kokkalan sopimuksessa ollutta optiota. Hän palasi kaudeksi 2013–2014 vuoden mittaisella sopimuksella Sportiin. Kokkala oli tehoilla 28+29=57 joukkueen paras pistemies. Hän jakoi koko Mestiksen pistepörssin neljännen sijan Jokipoikien Sami Blomqvistin kanssa. Kokkala valittiin kauden päätteeksi sarjan toiseen tähdistökentälliseen. Hänet valittiin myös Mestiksen marraskuun 2013 kuukauden pelaajaksi. Kokkala jatkaa SM-liigaan nostetussa Sportissa kaksivuotisella sopimuksella kaudella 2014–2015. Joulukuussa 2015 hän teki taas vuoden mittaisen jatkosopimuksen joukkueen kanssa. Kaudella 2015–2016 Kokkala teki SM-liigan yhden kauden piste-ennätyksensä tehoilla 12+17=29, joilla hän oli Sportin kolmanneksi paras maalintekijä ja neljänneksi paras pistemies. Kaudeksi 2016–2017 Kokkala nimettiin Sportin varakapteeniksi.


title: Lassi Kokkala

text: Kaudeksi 2017–2018 Kokkala siirtyi vuoden mittaisella sopimuksella Norjan GET-ligaenin Stavanger Oilersiin. Kaudeksi 2018–2019 hän siirtyi vuoden mittaisella sopimuksella TuToon. Kokkala nimettiin joukkueen varakapteeniksi.


title: Lassi Kokkala

text: Kokkala pelasi alle 18-vuotiaiden MM-kilpailuissa vuonna 2007 sekä World U-17 Hockey Challengessa ja alle 18-vuotiaiden U-18 Junior World Cupissa vuonna 2006.


title: Painin maailmanmestaruuskilpailut 1953

text: Vuoden 1953 painin maailmanmestaruuskilpailut järjestettiin Napolissa, Italiassa. Ne olivat järjestyksessään 13. kreikkalais-roomalaisen painin viralliset maailmanmestaruuskilpailut. Kisoissa painittiin kahdeksassa painoluokassa. Ensimmäistä kertaa MM-tasolla mukana oli Neuvostoliitto, joka rohmusikin suuren osan mitaleista.


title: Jacobus Veneticus

text: Jacobus Veneticus ("Giacomo da Venezia", "Jacobus Veneticus Grecus", "Jacobus Clericus de Venetia", "Jacobus de Venetiis"; 1100-luku) oli merkittävä Aristoteleen teosten kääntäjä. Häntä on kutsuttu Aristoteleen teosten ensimmäiseksi systemaattiseksi kääntäjäksi sitten Boethiuksen.


title: Jacobus Veneticus

text: Veneticus vaikutti erityisesti Konstantinopolissa. Muuten hänestä ei tiedetä paljoakaan. Veneticuksen ansiosta ennen kaikkea aristoteelinen logiikka ("Organon") tuli saataville ja tunnetuksi lännessä. Hän käänsi "Toisen analytiikan" kreikasta latinaksi joskus vuosien 1125-1150 välillä.


title: Audley Harrison

text: Audley Harrison (s. 26. lokakuuta 1971 Lontoo) on brittiläinen raskaansarjan nyrkkeilijä. Hänen kutsumanimensä on A Force.


title: Audley Harrison

text: Vuosina 1997 ja 1998 Harrison voitti Englannin amatöörinyrkkeilyliiton ABA:n superraskaansarjan mestaruuden. Vuoden 1998 EM-kisoissa Minskissä hän hävisi Sjarhei Ljah’ovitšille. Samana vuonna hän voitti Kuala Lumpurissa Kansainyhteisön mestaruuden kukistettuaan uusiseelantilaisen Fai Falamoen pistein, australialaisen Jim Whiteheadin tyrmäyksellä 3. erässä ja mauritiuslaisen Michael Macquaen tyrmäyksellä 1. erässä.


title: Audley Harrison

text: Vuoden 1999 MM-kilpailuissa Yhdysvaltain Houstonissa Harrison voitti pistein uzbekistanilaisen Lazizbek Zokirovin mutta hävisi pistetuomiolla turkkilaiselle Sinan Samil Samille. Sydneyn 2000 olympialaisissa Harrison voitti kultaa kukistamalla venäläisen Aleksei Lezinin 4. erän keskeytyksellä, ukrainalaisen Aleksei Mazikinin pistein 19-9, italialaisen Paolo Vidozin pistein 32-16 ja loppuottelussa kazakstanilaisen Muhtarhan Dildabekovin pistein 30-16. Tämän jälkeen Harrison siirtyi ammattilaiseksi.


title: Audley Harrison

text: Harrison kävi ensimmäisen ammattilaisottelunsa 19. toukokuuta 2001. Vastustaja oli Yhdysvaltalainen Mike Middleton, jonka Harrison voitti ensimmäisessä erässä tyrmäyksellä. Seuraavan vastustajansa, brittiläisen Derek McCaffertyn hän voitti kuuden erän ottelussa pistein. Puolalaisen Piotr Jurczykin hän tyrmäsi toisessa erässä.


title: Audley Harrison

text: Vuoden 2002 Harrison aloitti tyrmäämällä amerikkalaisen Julius Longin toisessa erässä. Brittiläisestä Mark Krencestä hän otti pistevoiton Lontoon ExCel areenalla käydyssä kuusieräisessä ottelussa. Dominic Negusin hän voitti pistein, yhdysvaltalaisen Wade Lewisin hän tyrmäsi 2. erässä ja Shawn Robinson hävisi hänelle 1. erän tyrmäyksellä. Loppuvuoden hän valmentautui kohtaamaan Rob Callowayn. Seuraavana vuonna käydyssä ottelussa Calloway hävisi Harrisonille 4. erässä kolmen lattiaan lyönnin jälkeen.


title: Audley Harrison

text: Harrison jatkoi voittokulkuaan pistevoitolla sittemmin uransa lopettaneesta Ratko Draskovicista 8-eräisessä ottelussa, 2. erän tyrmäysvoitolla brittiläisestä Matthew Ellisistä ja 3. erän tyrmäysvoitolla yhdysvaltalaisesta Quinn Navarresta. "El Carnicero" -nimellä tunnettu argentiinalainen Lisandro Ezequiel Diaz hävisi tyrmäyksellä 4. erässä ja yhdysvaltalainen Brian Nix 3. erässä.


title: Audley Harrison

text: Vuoden 2004 Harrison aloitti tyrmäämällä Richel "The Dutch Sonny Liston" Hersisian neljännessä erässä. Tämän jälkeen hän voitti 12-eräisessä ottelussa ikääntyneen Julius Francisin pistein ja 9. erän tyrmäyksellä puolalaisen Tomasz Boninin Alexandra Palacessa käydyssä ottelussa.


title: Audley Harrison

text: Loukkaantumisen aiheuttaman tauon jälkeen Harrisonin ura jatkui Yhdysvalloissa amerikkalaista Robert Davisia vastaan. Harrison voitti tämän 7.erän tyrmäyksellä ja Robert Wigginsin neljännessä erässä. Palattuaan Britanniaan Harrison sai vastaansa kovaiskuisen maanmiehensä Danny Williamsin, joka aiheutti Harrisonille uran ensimmäisen pistetappion.


title: Audley Harrison

text: Vuosi 2006 Harrisonilta alkoi heikosti, sillä hän kärsi yllättäen pistetappion yhdysvaltalaiselle Dominick Guinnille kymmeneräisessä ottelussa. Yhdysvaltalaisen Andrew Greeleyn hän voitti kolmannessa erässä tyrmäyksellä. Tämän jälkeen hän haastoi Danny Williamsin uusintaotteluun ja voitti tyrmäyksellä 3. erässä. Michael Sprottille hän hävisi niin ikään 3. erässä tyrmäyksellä. Kamppailussa Harrison löi Sprottin ensimmäisessä erässä kanveesiin oikea - vasen yhdistelmällä.


title: Audley Harrison

text: Syyskuussa 2007 Harrison joutui auto-onnettomuuteen, jonka seurauksena hänen aiottu ottelunsa jouduttiin perumaan. Hän palasi kehään 19. huhtikuuta 2008, jolloin hän voitti Jason Barnettin teknisellä tyrmäyksellä viidennessä erässä. Myöhemmin samana vuonna Harrison otteli kokenutta George Airasia vastaan ja voitti tuomariäänin täysien erien jälkeen.


title: Audley Harrison

text: Vuoden 2008 joulukuussa Harrison hävisi Martin Roganille tuomariäänin 10 eräisen kamppailun päätteeksi.


title: Audley Harrison

text: Vuoden 2009 lokakuussa Harrison osallistui "Prizefighter" turnaukseen iskien saman illan aikana kolme ottelua.


title: Audley Harrison

text: Vuonna 2010 Harrison kohtasi WBA liiton mestari David Hayen. Harrison hävisi 3.erässä teknisellä tyrmäyksellä.


title: Tomasi Kulimoetoke II

text: Tomasi Kulimoetoke II (26. heinäkuuta 1918 – 7. toukokuuta 2007) oli Wallis ja Futunaan kuuluvan Uvean (Wallis) perinteisen kuningaskunnan 50. kuningas.


title: Tomasi Kulimoetoke II

text: Kulimoetoke II:sta tuli kuningas 12. maaliskuuta 1959. Hän menehtyi 88 vuoden iässä kärsittyään pidempään heikosta terveydestä. Häntä seurasi kuninkaana Kapiliele Faupala.


title: Painin maailmanmestaruuskilpailut 1954

text: Vuoden 1954 painin maailmanmestaruuskilpailut Japanin pääkaupungissa Tokiossa olivat kaikkien aikojen toiset vapaapainin MM-kilpailut. Kilpailuissa painittiin kaikkiaan kahdeksassa painoluokassa.


title: Mazda MX-5

text: Mazda MX-5 (Yhdysvalloissa Mazda Miata, Japanissa Mazda/Eunos Roadster) on 2-paikkainen avoauto.


title: Mazda MX-5

text: MX-5 on rakennettu tavoitteena tehdä brittiläisen perinteen mukainen kaksipaikkainen roadster. Tämä tarkoittaa pientä ja kevyttä koria, eteen sijoitettua moottoria sekä takavetoa. Auton esikuvina voidaan pitää esimerkiksi Triumph Heraldin tai MGB Roadsterin tyylisiä autoja. Varsinaisia kilpailijoita MX-5:llä ei alkujaan ollut, vaan on sanottu, että se tuli vuonna 1989 paikkaamaan markkinoilla ollutta aukkoa.


title: Mazda MX-5

text: Alusta alkaen tavoitteena on myös ollut pitää auton myyntihinta kohtuullisena. Tässä on myös onnistuttu: Vuoden 2000 toukokuussa Guinnessin ennätysten kirja palkitsi MX-5:n historian kaikkien aikojen eniten myytynä kaksipaikkaisena urheiluavoautona. Tuolloin autoa oli valmistettu yhteensä 531 890 kpl. Mallin valmistus aloitettiin huhtikuussa 1989. Toukokuuhun 2006 mennessä autoa oli sen 16 valmistusvuoden aikana myyty maailmanlaajuisesti yhteensä noin 769.454 kappaletta. Tammikuussa 2007 Mazda ilmoitti, että kokonaistuotantomäärässä rikottiin 800.000 kappaleen raja.


title: Mazda MX-5

text: Vaikka mallisarja on vanha, on varsinaisia uudistuksia ennen vuotta 2005 nähty vain vuonna 1998. MX-5:n nykyisin tuotannossa oleva sukupolvi esiteltiin yleisölle Geneven autonäyttelyssä helmikuussa 2005.


title: Ephraïm Inoni

text: Ephraïm Inoni (s. 16. elokuuta 1947) on kamerunilainen poliitikko, jonka presidentti Paul Biya nimitti pääministerin virkaan 8. joulukuuta 2004. Vuonna 2009 häntä seurasi Philémon Yang.


title: Ephraïm Inoni

text: Inoni on etniseltä taustaltaan bakweri. Ennen pääministerikauttaan hän oli toiminut muun muassa Kamerunin talousministerinä.


title: Cajon

text: Cajon (lausutaan "kahon", ) on perulainen laatikkorumpu. Se on valmistettu useimmiten vanerista. Cajonissa on yleensä kuusi sivua (pohja, kansi ja neljä seinää), joista etuosan sivu on muita sivuja ohuempaa vaneria ja vastakkaisessa sivussa aukko. Cajonia soitetaan istumalla sen päällä ja lyömällä käsin etukantta. Sointia voidaan muuntaa siirtämällä toisen jalan kantapää vaimentamaan kantta vasten. Soitin on tavallaan iso kaikukoppa.


title: Cajon

text: Todennäköisimmin soitin kehitettiin Perun rannikkoalueella 1800-luvun alussa. Suosionsa huipulla soitin oli 1850-luvulla, ja 1800-luvun lopulla muusikot kokeilivat eri rakennetyylejä soittimien soinnin muuntelemiseksi. Alkuperäinen perulainen cajon oli hyvin yksinkertainen ja rakennettiin esimerkiksi rahtilaatikoista. Nykysoittimiin on lisätty muun muassa kieliä etukantta vasten luomaan värisevän soinnin. Cajoneita rakennetaan nykyisin myös erikokoisia ja muotoisia, esimerkiksi sylicajoneita.


title: Cajon

text: Cajonia käytetään eniten latinalaisessa Amerikassa muun muassa Perun ja Kuuban eri musiikkityyleissä, mutta soitin on levinyt myös muihin maihin. Espanjaan soittimen toi Paco de Lucia ja esitteli flamenco-musiikkiin 1970-luvulla. Ensimmäisiä soittajia Espanjassa olivat brasilialaissyntyinen Rubem Dantas, joka soitti juuri Paco de Lucian yhtyeissä. Aluksi soitin ei saanut tukea konservatiiviselta flamenco-yhteisöltä, mutta 80-luvulla se oli jo hyväksytty osana flamenco-kultturia.


title: Cajon

text: Peru on julistanut cajonin osaksi maan kulttuuriperintöä.


title: Live Extreme, Vol. 1

text: Live Extreme, Vol. 1 on yhdysvaltalaisen heavy metal -yhtye Racer X:n vuonna 1988 julkaistu livealbumi. Se on yhtyeen kolmas albumi, mutta ensimmäinen livealbumi.


title: Janina

text: Janina on naisen etunimi. Nimen alkuperä on Johannes-nimen lyhentymä Jan. Tämän naispuolinen vastine on Jana, jonka diminutiivimuoto Janina on. Janinan nimipäivä on 15. marraskuuta. Nimi on ollut kalenterissa vuodesta 1995. Suomessa nimi Janina on marraskuuhun 2013 mennessä annettu noin 4160 henkilölle.


title: Janina

text: Janina-nimen vieraskielisiä vastineita ovat esimerkiksi Janine ja Janet. Suomessa sen harvinaisempia muunnoksia ovat Janiina (marraskuuhun 2013 mennessä 147 henkilöllä), Janniina (286 henkilöllä) ja Jannina (noin 150).


title: Aristides Pereira

text: Aristides Maria Pereira (17. marraskuuta 1923 Boa Vista – 22. syyskuuta 2011 Coimbra, Portugali) oli Kap Verden ensimmäinen presidentti vuosina 1975–1991.


title: Aristides Pereira

text: Pereira kävi lyseon Kap Verdellä ja valmistui sen jälkeen radiosähköttäjäksi. Hän työskenteli lennätinkonttorin päällikkönä Bissaussa ja osallistui vuonna 1956 Guinean ja Kap Verden afrikkalaisen itsenäisyyspuolueen PAIGC:n perustamiseen. Vuonna 1960 Pereira siirtyi Guinean Conakryyn, jossa hän toimi PAIGC:n varapuheenjohtajana ja yhtenä Guinea-Bissaun itsenäisyystaistelun johtajista. Amílcar Cabralin murhan jälkeen vuonna 1973 Pereira valittiin PAIGC:n pääsihteeriksi. Vuonna 1975 hänestä tuli myös Kap Verden ensimmäinen presidentti. Vuodesta 1981 lähtien Pereira toimi PAIGC:sta eronneen Kap Verden afrikkalaisen itsenäisyyspuolueen PAICV:n pääsihteerinä.


title: Aristides Pereira

text: Pereiran ansiona pidetään Kap Verden veretöntä siirtymistä PAICV:n yksinvallasta demokraattiseen monipuoluejärjestelmään. Vuonna 1991 hänen tilalleen presidentiksi valittiin António Monteiro. Vaalitappion jälkeen Pereira omaksui vanhemman valtiomiehen roolin ja kirjoitti muistelmiaan Kap Verden poliittisesta historiasta.


title: Janette

text: Janette on naisen etunimi. Janeten nimipäivä on 15. marraskuuta vuodesta 1995. Vuoden 2017 loppuun mennessä nimi on Suomessa annettu noin 2910 naiselle


title: Janette

text: Ulkomailla vastaava nimi on myös Janet.


title: Mikk Murdvee

text: Mikk Murdvee (s. 20. maaliskuuta 1980 Tallinna) on Helsingissä asuva kapellimestari ja viulisti.


title: Mikk Murdvee

text:
Murdvee opiskeli Tallinna Muusikakeskkoolissa (TMKK) vuosina 1986–1988 viulunsoittoa äitinsä Niina Murdveen ja Harald Aasan luokalla. 1998–1999 hän opiskeli Viron Musiikkiakatemiassa. Vuodesta 1999 hän on asunut Helsingissä ja opiskellut Sibelius-Akatemiassa viulunsoittoa Mari Tampere-Bezrodnyin luokalla (viuludiplomi v. 2005), orkesterinjohtoa kapellimestariluokalla (kapellimestaridiplomi v. 2007) sekä kuoronjohtoa Matti Hyökin luokalla.
Kapellimestariluokalla hänen opettajinaan ovat toimineet muiden muassa Leif Segerstam, Jorma Panula, Atso Almila, Hannu Lintu ja Markus Lehtinen.


title: Mikk Murdvee

text: Hän on johtanut useita orkestereita Suomessa ja Virossa, mainittakoon Viron Valtion Sinfoniaorkesteri, Sibelius-Akatemian Sinfoniaorkesteri, Oulu Sinfonia, Pori Sinfonietta, Seinäjoen kaupunginorkesteri, Vaasan kaupunginorkesteri, Sinfonietta SOI, Heinola Sinfonietta, Tallinnan Kamariorkesteri, Uusinta kamariyhtye, Zagros ym. Hän on vieraillut myös Lontoossa johtamassa SouthBank Sinfoniaa.


title: Mikk Murdvee

text: Oopperaa ja balettia hän on johtanut Estonia-teatterissa, Porin Oopperassa, Keravan Oopperassa sekä toiminut Tampere Oopperassa Eri Klasin, Andris Nelsonsin ja Giancarlo Andrettan assistenttina.


title: Mikk Murdvee

text: Kesäkuussa 2010 hän johti Ilkka Kuusiston uutuusoopperan "Taipaleenjoki" kantaesityksen Ilmajoen Musiikkijuhlilla.


title: Mikk Murdvee

text: Viulistina hän on aktiivinen kamarimuusikko (soittaa mm. Elokuu Ensemblessa) ja solisti, hän on toiminut usean orkesterin (Seinäjoen kaupunginorkesteri, Lappeenrannan kaupunginorkesteri, Sibelius-Akatemian Sinfoniaorkesteri, Erasmus Chamber Orchestra) konserttimestarina. Murdvee on menestynyt useissa viulu- ja kamarimusiikkikilpailussa. Hän on tilannut ja kantaesittänyt useita teoksia suomalaisilta ja virolaisilta säveltäjiltä.


title: Mikk Murdvee

text: Syksystä 2007 hän toimii Ylioppilaskunnan Soittajien kapellimestarina.


title: Mikk Murdvee

text: Murdvee oli vuodesta 2005 vuoteen 2015 naimisissa pianisti Anna-Mari Peltosen kanssa.


title: Unkarin Grand Prix 1991

text: Unkarin Grand Prix 1991 oli kauden kymmenes Formula 1-osakilpailu, joka ajettiin 11. elokuuta Hungaroringilla. Kilpailun voitti paalulta startannut Ayrton Senna.


title: Live Extreme

text: Live Extreme voi tarkoittaa seuraavia asioita:


title: Apostolinen palatsi

text: Apostolinen palatsi (tunnetaan myös nimellä Vatikaanin palatsi) on Vatikaanivaltiossa sijaitseva rakennus, joka on nykyään paavin virallinen asuinpaikka.


title: Apostolinen palatsi

text: Apostolinen palatsi on useiden rakennusten muodostama kompleksi, johon kuuluu muun muassa Vatikaanin museo, Vatikaanin kirjasto sekä rakennus, jossa sijaitsevat katolisen kirkon valtiolliset toimistot. Yhteensä apostoliseen palatsiin kuuluu noin tuhat eri huonetta, joista kuuluisin lienee Michelangelon freskoilla koristeltu Sikstuksen kappeli.


title: Jenna

text: Jenna on naisen etunimi. Jenna-nimi on muunnelma Johanna-nimestä, joka taas on naispuolinen muunnelma Johanneksesta. Suomessa nimi Jenna yleistyi 1980- ja 1990- luvuilla, ja vuoden 2015 loppuun mennessä nimi Jenna on annettu noin 11 641 henkilölle.


title: Jenna

text: Jennan nimipäivä on 21. heinäkuuta. Nimi on ollut suomenkielisessä kalenterissa vuodesta 1995, ja vuodesta 2015 lähtien se on samalla päivällä myös suomenruotsalaisessa kalenterissa.


title: Aleko Lilius

text: Aleko Axel August Eugen Lilius (2. huhtikuuta 1890 Pietari, Venäjä – 24. kesäkuuta 1977 Helsinki) oli kansainvälinen seikkailija, lehtimies, liikemies, Persian konsuli, kirjailija ja valokuvaaja. Useimmat Liliuksen kirjoista ja lehtijutuista perustuivat hänen matkoihinsa mm. Kiinassa, Marokossa ja Meksikossa.


title: Aleko Lilius

text: Aleko Liliuksen isä oli esikuntakapteeni Axel Lilius ja äiti kenraalimajuri Julius Starckin tytär, Natalia Starck.


title: Aleko Lilius

text: Aleko Lilius toimi ennen ensimmäistä maailmansotaa ja sen aikana liikemiehenä Suomessa. Eräs hänen tunnetuimpia kauppojaan oli Uudenkaarlepyyn rautatien ostaminen; rata oli aiheuttamassa Uudenkaarlepyyn kaupungille jo konkurssia, kun Lilius osti sen käteisellä. Kiskot hän myi hyvään hintaan venäläisille ja liikkuvan kaluston eri rautatieyhtiöille. Suurin hyöty tästä oli se, että kyseisen jo varhain hävinneen radan kalusto tuli kuvattua tarkemmin kuin monien muiden: Lilius teetti kalustosta hienon valokuvallisen myyntikuvaston, jota sittemmin on hyödynnetty paljon radan historiaa tutkittaessa. Samoin on sanottu, että hän kätki viimeisen jäljelle jääneen radan matkustajavaunun - joka ei kelvannut kenellekään - syrjäiseen latoon Imatralla, etteivät venäläiset takavarikoisi sitä; sinne vaunu unohtui vuosikymmeniksi, kunnes lopulta löytyi, kun rakennus vaihtoi omistajaa. Monien vaiheiden jälkeen vaunu päätyi Jokioisten Museorautatielle. Keväällä 2010 neuvoteltiin vaunun siirtämisestä Kovjoelle koska sinne se sopii parhaiten. Siirto toteutui vielä saman vuoden aikana Suomen Rautatiemuseon luvalla ja valvonnassa.


title: Aleko Lilius

text: Vuonna 1911 Lilius lähti Yhdysvaltoihin. Vielä vuonna 1916 Lilius oli Suomen eniten verotettujen joukossa, samoin kuin hänen pankkinsa Helsingfors Privatbanken. Liliuksen liiketoimet päättyivät kuitenkin konkurssiin, minkä jälkeen hän työskenteli toimittajana.


title: Aleko Lilius

text: Tammikuussa 1918 Lilius onnistui diplomaattisen luovimisen avulla selviämään sisällissodan pahasti koettelemassa Helsingissä. Paria nimellistä kyselyä lukuun ottamatta Lilius perheineen sai olla sivullisena vaikka Helsingissä olikin hyvin rauhatonta. Hän pyrki pysymään puolueettomana, joskin hän pelasti mm. erään lumihankeen haavoittuneena hylätyn nuoren suomalaisen kadetin hengen. Kadetti oli myöhempi majuri Bror Hjelt, joka armeijasta eläkkeelle jäätyään perusti monia liikeyrityksiä, tunnetuimpana maamme urheilusukellusalan edelläkävijä Optomec Oy:n.


title: Aleko Lilius

text: Vuonna 1919 Lilius kirjoitti käsikirjoituksen elokuvaan "Venusta etsimässä eli erään nuoren miehen ihmeelliset seikkailut" ja esiintyi myös itse elokuvassa. 1920- ja 1930-luvulla hän toimi useiden yhdysvaltalaisten ja eurooppalaisten lehtien kirjeenvaihtajana Itä-Aasiassa ja Afrikassa. Hän toimi myös kielitieteilijä Rudolf Schullerin valokuvaajana Meksikossa 1920-luvulla.


title: Aleko Lilius

text: Lilius asui 1930-luvulla Yhdysvalloissa Irvingtonissa New Yorkin osavaltiossa, arkkitehtuuriltaan kuuluisassa kupolitalossa nimeltä Armour-Stiner Octagon House. ja 1950-luvulla Marokossa Vuodesta 1958 hän asui Helsingissä ja toimi muun muassa maalarina.


title: Aleko Lilius

text: Lilius oli naimisissa Yleisradion pitkäaikaisen kuuluttajan ja puhetekniikan ja lausunnan opettajan Ebba Alma Naemi Liliuksen (o.s. Jacobsson) kanssa.


title: Aleko Lilius

text: Liliuksen elämä oli niin rikas ja vaiheikas, että hänestä käytettiin 1960-luvulla toisinaan epiteettiä ”Suuri Seikkailija”. Tom Östling on ohjannut Liliuksesta dokumentin "Musta lammas" (2008).


title: Laurie Baker

text: Laurence Wilfred "Laurie" Baker (2. maaliskuuta 1917 – 1. huhtikuuta 2007) oli palkittu englantilainen arkkitehti, joka sai mainetta pyrkiessään edistämään edullisten asuntojen rakentamista. Hän muutti Intiaan 1945 osaksi lähetyssaarjana ja asui ja työskenteli siitä pitäen Intiassa yli 50 vuotta. Hän sai Intian kansalaisuuden 1989 ja asui Thiruvananthapuramissa (Trivandrum), Keralassa. Vuonna 1990 Intian valtio myönsi hänelle Intian neljänneksi korkeimman siviilipalkinnon Padma Shrin hänen ansiokkaista palveluksistaan arkkitehtuurin alalla.


title: Joanna

text: Joanna on naisen etunimi. Nimi on alkujaan englantilainen muunnos Johannasta, mutta on nykyisin käytössä Suomessakin.


title: Joanna

text: Suomessa Joannan nimipäivä on 21. heinäkuuta kuten Johannankin. Toukokuuhun 2018 mennessä nimi on annettu 3602 naiselle ja alle kymmenelle miehelle.


title: Joanna

text: Nimi Joanna esiintyy myös Suomeen hankitun perinnepurjealuksen nimessä Joanna Saturna.


title: Shannon Leto

text: Shannon Christopher Leto (s. 9. maaliskuuta 1970 Bossier City, Louisiana) on yhdysvaltalaisen vaihtoehtorock -yhtye 30 Seconds to Marsin rumpali sekä näyttelijä. Hän on myös yhtyeen laulaja Jared Leton vanhempi veli.


title: Shannon Leto

text: Shannon aloitti rumpujen soittamisen kahdeksanvuotiaana ja on itseoppinut rumpali, mutta osaa soittaa myös pianoa ja kitaraa. Esikuvikseen rumpujen soitossa hän mainitsee muun muassa Led Zeppelinin John "Bonzo" Bonhamin, The Policen Stewart Copelandin ja The Whon Keith Moonin.


title: Shannon Leto

text: Shannon on näytellyt pikkurooleja "Niin sanottu elämäni" -sarjassa, sekä elokuvassa "Prefontaine – kiitävät sekunnit".


title: Painin maailmanmestaruuskilpailut 1955

text: Vuoden 1955 painin maailmanmestaruuskilpailut olivat järjestyksessään 14. kreikkalais-roomalaisen painin viralliset maailmanmestaruuskilpailut. Kilpailut järjestettiin Karlsruhessa, Länsi-Saksassa. Kisoissa painittiin kahdeksassa painoluokassa.


Pohjois-Suomi jatkosodan hyökkäysvaiheessa 1941 on nimitys Lapin sotatoimille jatkosodan hyökkäysvaiheen aikana. Sotatoimiin lasketaan kuuluvan alueet Kuhmon suunnalta Petsamoon. Lapin rintamalla hyökkäysvastuu oli pääosin Suomen kanssa liittoutuneella Saksalla.


title: Pohjois-Suomi jatkosodan hyökkäysvaiheessa 1941

text: Aloittaessaan operaatio Barbarossan eli hyökkäyksen Neuvostoliittoon 22. kesäkuuta 1941 Saksa käytti Suomen aluetta hyväkseen. Ratkaisevat neuvottelut Suomen liittymisestä Saksan rinnalle käytiin molempien maiden sotilasjohdon välillä Helsingissä 3.–6. kesäkuuta. Valmistelut saksalaisjoukkojen saapumiselle aloitettiin heti. Järjestelyt hoidettiin kauttakulun organisoinnin varjolla, eikä saksalaisjoukoilla ollut lupa siirtyä Jäämerentien itäpuolelle ennen kuin 18. kesäkuuta, jolloin arveltiin hyökkäysvalmistelujen itään jo muutenkin paljastuneen. Kaksi divisioonaa saksalaisjoukkoja, Stettinistä 20 000 ja Oslosta 10 600 miestä, laivattiin Ouluun ja siirrettiin junakuljetuksina Rovaniemelle. Laivaukset alkoivat 5. kesäkuuta ja viimeiset joukot olivat Rovaniemellä 14. kesäkuuta. SS-Divisioona Nord aloitti 7. kesäkuuta marssin Norjasta Jäämerentietä pitkin Vuotson ja Sodankylän kautta Rovaniemelle. 8 000-9 000 miehen vahvuisen divisioonan kolonnan ohimarssi kesti kymmenen tuntia. Divisioona oli Rovaniemellä 10. kesäkuuta. Yhteensä 40 600 miehen vahvuiset joukot keskitettiin Rovaniemen seudulle, josta ne aloittivat 18. kesäkuuta siirtymisen kohti Sallaa.


text: Saksan Norjan armeijan esikunta siirtyi Rovaniemelle 15. kesäkuuta, armeijan komentaja kenraalieversti Nikolaus von Falkenhorst saapui viikkoa myöhemmin. Kaksi päivää esikunnan jälkeen Rovaniemelle laskeutuivat Saksan ilmavoimien lentokoneet. Joukoista kaksi vuoristodivisioonaa (2. ja 3.) siirtyi Norjasta Petsamoon vasta 22. kesäkuuta, valmisteluja varten maahan oli päästetty saksalaispioneereja siviiliasussa jo päivää aikaisemmin.


text: Päämajan 25. kesäkuuta 1941 annetun käskyn mukaan 14. divisioonan tuli olla hyökkäysvalmis 27. kesäkuuta mennessä. Divisioonaa komensi eversti Erkki Raappana. Hän oli suoraan päämajan alainen. Divisioona suoritti tiedusteluretkiä rajan taakse ottaen selkoa neuvostojoukoista. 4. heinäkuuta suomalaisdivisioona ylitti rajan. Jalkaväkirykmentti 10, JR 52 ja JR 31 etenivät Repolaan 8. heinäkuuta mennessä. Suomalaisten joukkojen eteläisellä sivustalla hyökännyt vahvennettu pataljoona valtasi Lentieran seuraavana päivänä. Pohjoisella sivustalla eteni vahvennettu komppania. 14. divisioonaa vastassa oli JR 337 neuvostoliittolaisesta 54. Divisioonasta.


text: Repolan valtauksen jälkeen 14.D jumittui kahdeksi viikoksi taisteluihin Omeliasta. Tilanne raukesi saarrostushyökkäyksellä 24. heinäkuuta mennessä. Divisioona eteni jälleen nopeasti, kunnes Ontrosenvaarassa neuvostojoukkojen vahvistukset pysäyttivät hyökkääjät. Suomalaiset saivat läpimurron Ontrosenvaarassa 12. elokuuta. Tämän jälkeen divisioona lepäsi melkein kuukauden, ennen kuin aloitti uudelleen hyökkäyksensä 5. syyskuuta. Rukajärven kylän divisioona saavutti 11. syyskuuta. Tämän jälkeen divisioona jatkoi etenemistään, kunnes 17. syyskuuta se sai käskyn ryhmittyä puolustukseen saavuttamalleen tasalle. Rintama kulki Nuokkijärveltä Ontajokea myöten Ontajärvelle ja Seesjärvelle. Tällä tasalla rintama pysyi sodan loppuun asti.


text: Kenraalimajuri Hjalmar Siilasvuon komentamaan Suomen III Armeijakuntaan kuului jatkosodan alla yksi divisioona, 3.D. Ennen hyökkäyksen alkua divisioona jakoi joukkonsa kahtia: Ryhmä J:n (JR53) ja Ryhmä F:n (pääosa 3.D:sta). Ryhmä J:n tavoitteena oli edetä Kiestingin kautta Vienanmerelle, Ryhmä F:n taas Uhtuan kautta. Alkuvaiheessa suomalaisia oli vastassa neuvostoliittolaisen 54.Divisioonan pääosat.


text: 1. heinäkuuta III Armeijakunta lähti liikkeelle, samalla hetkellä, kun Sallassa myös aloitettiin hyökkäys. Hyökkäys eteni hyvin, sillä vastassa oli vain rajavartiojoukkoja. Neljässä päivässä ryhmät etenivät noin 50 kilometriä. Teiden huonokuntoisuus koetteli huoltoa, ajoittain tiet olivat vain hevospolkuja. Huonojen tieyhteyksien takia myös molemmat osapuolet kärsivät. 9. heinäkuuta Ryhmä F:n hyökkäys pysähtyi Vuonnisenjoen varustettuihin neuvostoasemiin. Asemat saarrettiin ja tuhottiin 14. heinäkuuta mennessä. Taistelu vei kuitenkin toiveet Uhtuan nopeasta valloituksesta. Vuonnisenjoen jälkeen suomalaiset etenivät 10 kilometrin päähän Uhtuasta, jolloin hyökkäys pysähtyi sillä suunnalla ja Ryhmä F ryhmittyi puolustukseen. Ryhmä J:n lohkolla hyökkäys eteni paremmin, tosin neuvostojoukkojen koventaessa vastarintaansa lisävoimien ansiosta. 11. heinäkuuta ryhmän eteneminen pysähtyi Sohjananjoen hyvin varustettujen asemien eteen. Neuvostojoukoilla oli vastassa tasa määrä, JR 242. Ryhmä F:ää vastassa oli kaksi jalkaväkirykmenttiä.


text: Saksan Norjan armeijan esikunta huomasi suomalaisten nopean etenemisen Sohjanan suunnalla ja ne päättivät lähettää Sallassa epäonnistuneen SS-Divisioona Nordin sinne Ryhmä J:n käyttöön. SS-täydennysten turvin III Armeijakunta aloitti läpimurtohyökkäyksensä Sohjananjoen yli 31. heinäkuuta. 3. elokuuta mennessä läpimurto saatiin ja saksalais-suomalaiset joukot etenivät Sohjanaan ja Kiestinkiin 7. elokuuta. 14. elokuuta Ryhmä J nimettiin Divisioona J:ksi, jonka komentajaksi tuli eversti Väinö Palojärvi. Kiestingin valtaamisen jälkeen hyökkäys jatkui kohti Louhea. Neuvostojoukkojen 88. divisioona saapui JR 242:n avuksi ja divisioonan joukot saarsivat saksalais-suomalaiset joukot 20. elokuuta ns. Kiestingin mottiin. Saksalais-suomalaiset joukot pääsivät ulos motista 2. syyskuuta mennessä, mutta joutuivat jättämään osan raskaasta kalustostaan. Motin takia III Armeijakunta lopetti hyökkäyksensä 14 kilometrin päähän Kiestingin itäpuolelle syyskuun alussa 1941.


text: Marraskuussa Divisioona J lähti uudestaan hyökkäykseen ilman Päämajan tai Hitlerin lupaa. Alkumenestyksen jälkeen hyökkäys pysähtyi ja joukot vetäytyivät takaisin lähtöasemiinsa.


text: Saksalaisten tavoitteena oli, että XXXVI Armeijakunta ensin saartaisi Sallan kirkonkylän puolustajat, etenisivät sen jälkeen vanhalle rajalle ja Kantalahteen. Armeijakuntaan kuuluivat 169. Divisioona ja 6. SS-vuoristodivisioona Nord. Kantalahti oli määrä saavuttaa kahdessa viikossa. Eteläisellä sivustalla oli suomalainen 6. divisioona. Neuvostojoukkoja oli rajan takana liki saman verran. Hyökkäys alkoi 1. heinäkuuta iltapäivällä. Saksalainen tykistö ja pommittajat tukivat hyökkäystä. Jo heti ilmeni, että hyökkäys kangerteli. 169. divisioona ei päässyt rajalinjaa pidemmälle ja SS-miehet juuttuivat avonaiselle rajalle, missä heihin tarttui pakokauhu ja he pakenivat. 169. divisioona vältti tämän ja jatkoi 3. heinäkuuta mennessä Korja-Salla-tielle. Neuvostojoukkojen vastarinta kasvoi päivien mittaan. Neuvostojoukot joutuivat vetäytymään, kun saksalaiset lähtivät saarrostamaan ja 8. heinäkuuta saksalaiset saapuivat Sallan kirkonkylälle. Samaan aikaan, kun saksalaiset yrittivät motittaa Sallan kirkonkylää suomalaisdivisioona eteni syvälle neuvostojoukkojen selustaan Kuolajärvelle ja Alakurttiin asti. Saarrostus näin kaukaa yllätti puna-armeijalaiset ja näin nopeutti näiden vetäytymistä kirkonkylästä. 10. heinäkuuta mennessä saksalaisten tappiot olivat yhteensä 2 200 miestä kaatuneina ja haavoittuneina. 6.Divisioonan tappiot jäivät 405:teen. Neuvostojoukkojen vastarinta ja saksalaisten joukkojen sopimattomuus erämaihin aiheuttivat tappiot. Sallan kirkonkylän valtauksen jälkeen joukot jatkoivat kohti itää.


text: 10. heinäkuuta saksalais-suomalaiset saapuivat Kairala-Mikkolan kapeikolle Kuolajärvelle, missä neuvostojoukoilla oli puolustusasemat. Suomalaiset epäonnistuivat saartoyrityksessään kärsien 400 miehen tappiot. Heinäkuun aikana saksalaiset hyökkäsivät kaksi kertaa, molemmat pysähtyivät kiivaaseen neuvostovastarintaan. Lopulta 20. elokuuta saksalais-suomalaiset joukot saivat läpimurron Kairalassa ja eteneminen jatkui.


text: Seuraava pysähdys joukoille tuli Tuntsajoella. 2. syyskuuta neuvostojoukkojen puolustus murtui ja saksalais-suomalaiset joukot etenivät vanhalle valtakunnan rajalle. Välittömästi rajan ylityksen jälkeen joukot törmäsivät vanhaan neuvostojoukkojen puolustusasemaan Voitajoella. Hyökkäys Voitajoki-linjan murtamiseksi alkoi 6. syyskuuta, mutta se ei edennyt. Vasta 13. syyskuuta neuvostojoukot perääntyivät. Pian Voitajoen asemien jälkeen saksalaissuomalaiset joukot tulivat Vermanjoen neuvostoasemien kohdalle. Asemat olivat olemassa jo talvisodan aikaan. Linjaa ei edes yritettykään puhkaista, vaan hyökkäys lopetettiin 18. syyskuuta. Tilanne muuttui asemasodaksi. Saksalaisten keskimääräiset tappiot olivat 2 000 miestä/viikko.


text: Aamuyöllä 22. kesäkuuta Saksan 2. ja 3. vuoristodivisioonan kärkijoukot odottivat sillalla pääsyä Suomen puolelle. Suomalainen rajavartiosto nosti rajapuomin ja laski saksalaiset maahan kello 02:30. Operaatio Renntieriä noudattaen 2. divisioona miehitti nikkelikaivoksen ja Liinahamarin alueen, 3. divisioona Jäämerentien varren etelämmässä. Tirolista, Steiermarkista ja Salzburgista kotoisin olevat joukot rakensivat Petsamojoen yli huoltoyhteydet Neuvostoliiton rajalle, siltoja ja parakkeja, ja paransivat teitä. Petsamon maastotiedustelun rajalle saksalaiset saivat tehtyä 24. kesäkuuta mennessä.


text: Saksalaisten hyökkäysvalmisteluissa tapahtui kuitenkin virheitä. Etenemisreiteiksi valittiin epätarkkojen karttojen ansiosta teitä, joita ei todellisuudessa ollut olemassakaan. Myös panssarivaunuja käskettiin hyökkäämään puuttuvien tieyhteyksien suunnassa. Vaikka ongelmat tiedettiin, niin hyökkäys aloitettiin kohti Murmanskia 29. kesäkuuta 1941. Saksalaisten hyökkäyksen alla puna-armeijan puolustus murtui rajalla nopeasti ja hyökkäys eteni 3. heinäkuuta mennessä Litsajoelle. Matkaa oli kertynyt 25 kilometriä. Ongelmiksi olivat nyt muodostumassa heikot tiet ja maaston vaikeakulkuisuus. Rykmentin verran saksalaissotilaita siirrettiin selustaan teitä rakentamaan. Maaston lisäksi suurin este oli puna-armeijan sitkeä puolustus. Lisäksi meri- ja ilmaherruus oli neuvostojoukoilla. Kalastajasaarentoon jäi mottiin neuvostorykmentti, joka piti siellä pintansa sodan loppuun asti. Heinäkuun loppuun mennessä saksalaisjoukot olivat kärsineet 4 500 miehen kokonaistappiot.


text: 30. heinäkuuta Yhdistyneen kuningaskunnan merivoimien lentotukialuksilta nousseet ilmavoimien torpedopommittajat tekivät iskun Liinahamarin satamaan. Sodan Yhdistynyt kuningaskunta julisti Suomelle vasta puoli vuotta myöhemmin.


text: 8. syyskuuta saksalaiset lähtivät jälleen hyökkäykseen, mutta verisissä taisteluissa eivät päässeet Litsajoen yli ja hyökkäys keskeytettiin 22. syyskuuta. Alkoi asemasota, mutta vielä suunniteltiin hyökkäyksen jatkamista keväällä.


title: Pääkaupunkiseudun Kierrätyskeskus

text: Pääkaupunkiseudun Kierrätyskeskus Oy on yleishyödyllinen yhteisö, jonka toiminnan tavoitteena on elinympäristön parantaminen tavaroiden uudelleenkäyttöä edistämällä sekä tarjoamalla ympäristökasvatusta ja -koulutusta erilaisille ryhmille. Sillä on pääkaupunkiseudulla viisi myymälää eli kierrätyskeskusta.


title: Pääkaupunkiseudun Kierrätyskeskus

text: Toimipisteissä on edullisia ja käyttökelpoisia tavaroita, ja sieltä saa tietoa ympäristöä tavanomaista vähemmän kuormittavista kulutustavoista. Toimipisteet vastaanottavat ja noutavat käyttökelpoisia vaatteita, astioita, kirjoja, huonekaluja, urheiluvälineitä yms. Lahjoitetut tavarat myydään tai annetaan eteenpäin.


title: Pääkaupunkiseudun Kierrätyskeskus

text: Kierrätyskeskuksen autot hakevat maksutta kotoa tai työpaikalta ehjiä, puhtaita ja käyttökelpoisia huonekaluja sekä suurempia eriä vaatteita, astioita, kirjoja. Myytyjen tavaroiden kotiinkuljetuspalvelu on maksullinen. Myyntikelpoisia tavaroita voi myös itse tuoda toimipisteisiin.


title: Pääkaupunkiseudun Kierrätyskeskus

text: Varsinaisen toiminnan lisäksi kaikissa toimipisteissä otetaan vastaan ongelmajätteistä paristoja ja loistelamppuja. Kyläsaaressa ja Vantaalla otetaan vastaan myös lasia, pienmetallipakkauksia, pahvia sekä neste- pakkauskartonkia. Kyläsaaressa, Vantaalla ja Espoossa otetaan lisäksi vastaan kotitalouksilta ongelmajätteitä. Espoon ja Vantaan toimipisteissä otetaan vastaan myös toimivia kodinkoneita, paitsi kylmälaitteita ja alle 17 tuuman tietokonenäyttöjä. Kyläsaaren toimipiste vastaanottaa kaikenlaisia ja kaikenkuntoisia sähkö- ja elektroniikkalaitteita.


title: Pääkaupunkiseudun Kierrätyskeskus

text: Kierrätyskeskuksen Ympäristökoulu tarjoaa ympäristöneuvontaa ja koulutusta lapsi- ja opiskelijaryhmille, kasvattajille, yksittäisille ihmisille sekä yrityksille ja organisaatioille.


title: Pääkaupunkiseudun Kierrätyskeskus

text: Kierrätyskeskuksen Kädentaitopalvelu Näprä kannustaa kaikkia askartelusta ja käsitöistä kiinnostuneita käyttämään ekologisia materiaaleja ja tarvikkeita. Näprä ottaa vastaan yrityksille tarpeettomia, mutta askarteluun kelpaavia materiaaleja ja tavaroita.


title: Pääkaupunkiseudun Kierrätyskeskus

text: Plan B on Kierrätyskeskuksen uniikkien uusiotuotteiden mallisto. Tuoteperheeseen kuuluvat erilaiset asusteet ja vaatteet sekä sisustustuotteet, huonekalut ja korut. Plan B on värikästä ja kotimaista käsityötä. Plan B -tuotteet valmistetaan kiertoon tulleista materiaaleista. Tuotteita myydään keskitetysti Nihtisillan tavaratalossa, Suomenojan kaupassa sekä Itäkeskuksen kaupassa.


title: Pääkaupunkiseudun Kierrätyskeskus

text: Pääkaupunkiseudun Kierrätyskeskus on yleishyödyllinen yritys, jonka tavoitteena on vähentää luonnonvarojen kulutusta, kasvattaa ympäristötietoisuutta sekä lisätä osallistumisen ja työnteon mahdollisuuksia. Kierrätyskeskus tarjoaa vuosittain noin 370 henkilötyövuoden verran työtä vaikeassa työmarkkinatilanteessa oleville työnhakijoille. Yle uutisten mukaan Kierrätyskeskuksen työllistämiskäytännöissä on epäkohtia.


title: Esko Salervo

text: Esko Salervo (s. 1. kesäkuuta 1955 Helsinki) on suomalainen elokuva- ja televisiokäsikirjoittaja, dramaturgi, näytelmäkirjailija ja biologi.


title: Esko Salervo

text: Salervo on filosofian kandidaatti ja teatteritaiteen lisensiaatti, joka on työskennellyt muun muassa Kemin kaupunginteatterin johtaja-dramaturgina 1988-1990, Ryhmäteatterissa sekä Oulun kaupunginteatterissa ja Turun kaupunginteatterissa. Hän oli Suomen Näytelmäkirjailijaliiton puheenjohtaja 1996-1998. Hän on työskennellyt myös Yleisradion Radioteatterissa.


title: Esko Salervo

text: Salervon ensimmäisiin näytelmäkäsikirjoituksiin kuuluvat "Kylmät jäähyväiset" (1981) Juha-Pekka Hotisen kanssa sekä "Hämärän rajamailla" (1984). Hän on käsikirjoittanut muun muassa Kari Paljakan ("Sadetanssi", "Enkelipeli") ja Åke Lindmanin ("Harjunpää ja kiusantekijät", "Tali-Ihantala 1944") ohjaamia elokuvia. Hän oli myös yksi "Kotikatu"-televisiosarjan alkuperäisistä käsikirjoittajista.


title: James Mancham

text: Sir James Richard Marie Mancham KBE (11. elokuuta 1939 Victoria – 8. tammikuuta 2017 Glacis) oli Seychellien ensimmäinen presidentti vuosina 1976–1977.


title: James Mancham

text: Seychellien presidenttinä hänet korvasi kesäkuussa 1977 vallankaappauksella France-Albert René. Vallankaappauksen tapahtuessa Mancham oli Lontoossa Kansainyhteisön huippukokouksessa. Hän jäi ulkomaille ja eli maanpaossa vuoteen 1992 asti.


title: James Mancham

text: Mancham oli ehdolla vielä presidentinvaaleissa 1993 ja 1998. Hän julkaisi myös kaksi kirjaa.


title: James Mancham

text: Mancham perusti Seychellien demokraattipuolueen (Seychelles Democratic Party, SDP) vuonna 1964 ja johti sitä helmikuuhun 2005.


title: Isidorus Sevillalainen

text: Pyhä Isidorus Sevillalainen ( tai "San Isidoro de Sevilla", , noin 560 Cartagena – 4. huhtikuuta 636 Sevilla) oli espanjalainen teologi, ensyklopedisti, latinalainen kirkkoisä, pyhimys, Sevillan arkkipiispa ja kirkonopettaja. Hän oli profiilikas kirjoittaja, hänen lukuisia kirjoituksiaan saatetaan kutsua espanjalaisen kirjallisuuden ensimmäiseksi luvuksi ja hänen ensyklopediansa "Etymologiae" oli vuosisatoja yksi tärkeimmistä referenssikirjoista. Mies on tietokoneteknikkojen, tietokoneen käyttäjien, Internetin, koululasten ja opiskelijoiden suojeluspyhimys. Hänen symboleitaan ovat mehiläiset, kynää pitelevä piispa mehiläisparven ympäröimänä, mehiläispesän lähellä seisova piispa, vanha piispa prinssi jaloissaan, kynä, pappi tai piispa kynän ja kirjan kanssa, pyhän Leanderin ja pyhän Fulgentiuksen ja pyhän Florentinan kanssa, sekä kirjansa "Etymologia" kanssa. Hän eli seuraavien 11 paavin hallintokausien aikana: Pelagius I, (556-561) Johannes III, (561-574) Benedictus I, (575-579) Pelagius II, (579-590) pyhä Gregorius I, (590-604) Sabianus, (604-606) Bonifacius III, (607) pyhä Bonifacius I, (608-615) Adeodatus I, (615-618) Bonifacius V (619-625) ja Honorius I. (625-638) Paavi Klemens VIII julisti piispan pyhimykseksi 1598 ja paavi Innocentius XIII julisti hänet kirkonopettajaksi 1722. Hänen juhlaansa vietetään 4. huhtikuuta.


title: Isidorus Sevillalainen

text: Roomalaiskatolisessa messussa pyhää Isodorusta on muistettu seuraavanlaisella latinankielisellä kollehtarukouksella:


title: Isidorus Sevillalainen

text: ""Orémus. Deus, qui populo tuo aeternae salutis beatum Isidorum ministrum tribuisti: praesta quǽsumus; ut, quem Doctorem vitae habuimus in terris, intercessorem habere mereamur in caelis.""


title: Isidorus Sevillalainen

text: Pyhä Isidore syntyi noin 560 Severianukselle ja Theodoralle ja hänen perheestään hänen vanhempi veljensä oli nimeltään Leander, nuorempi Fulgentius ja sisko Florentina. Hän seurasi isoveljeään Sevillan arkkipiispana noin vuonna 600 ja johti vuoden 633 Toledon neljännettä konsiilia. Pyhimys jatkoi visigoottien käännyttämistä areiolaisuudesta. Hän kuoli vuonna 636 johdettuaan hiippakuntaansa 40 vuotta.


title: Isidorus Sevillalainen

text: Pyhä Isidorus laati ainakin seuraavat teokset:


title: Helmi (nimi)

text: Helmi on suomalainen naisen etunimi. Helmin nimipäivää on vietetty vuodesta 1908 lähtien 7. toukokuuta.


title: Helmi (nimi)

text: Runollisen ja vertauskuvallisen Helmi-nimen synty ajoittuu kansallisromanttiseen kauteen. Se on ollut käytössä ristimänimenä jo 1850-luvulla. Nimi on ehkä suomennos Margaretasta, jonka alkumerkitys on myös ’helmi’. Vastaavanlainen käännösnimi on esimerkiksi englannin Pearl. Helmi on toisaalta voitu muodostaa myös Vilhelmiinasta tai sen lyhentymästä Helmiinasta.


title: Helmi (nimi)

text: Helmiä ovat käyttäneet etunimenä myös jotkut miehet. Silloin sitä on pidetty Vilhelm-nimen muunnoksena. Helmi on ollut myös yksi Anselmin kutsumamuodoista.


title: Helmi (nimi)

text: Helmi on ollut kauan varsin yleinen etunimi. Vuoden 2012 loppuun mennessä se oli annettu Suomessa 41 323 naiselle ja ainakin 5 miehelle. Nimen suosio on todennäköisesti johtunut "helmi"-sanaan liitetyistä myönteisistä mielikuvista.


title: Pia Tikka

text: Pia Tikka (s. 10. toukokuuta 1961, Kankaanpää) on suomalainen elokuvaohjaaja ja elokuvakäsikirjoittaja. Tikka on ohjannut elokuvat "Yemanjan tyttäret" (1995) ja "Hiekkamorsian" (1998). Käsikirjoitukset on toteutettu yhdessä Eeva Tikan kanssa. Tämän lisäksi hän oli yksi Mika Kaurismäen elokuvan The Last Border käsikirjoittajista.


title: Padma Shri

text: Padma Shri (myös Padma Shree, Padmashree, Padma Sree tai Padma Sri) on palkinto, jonka Intian valtio myöntää yleensä Intian kansalaiselle tunnustukseksi merkittävistä ansioista eri aloilla, kuten taiteessa, koulutuksessa, teollisuudessa, kirjallisuudessa, luonnontieteissä, urheilussa, yhteiskunnallisessa työssä ja julkisessa toiminnassa.


title: Padma Shri

text: Palkinto on Intian neljänneksi korkein siviilipalkinto. Sitä merkittävämpiä ovat Bharat Ratna, Padma Vibhushan ja Padma Bhushan. Kääntöpuolella palkinnossa on sanat ""Padma"" ja ""Shri"" devanagarilla, ja niiden välissä on lootuskukka. Sanskritinkielinen sana ""padma"" on suomeksi "lootus". Kummallakin puolella oleva geometrinen kuvio on kiillotettua pronssia. Kohokuviot ovat valkokultaa.


title: Painin maailmanmestaruuskilpailut 1957

text: Vuoden 1957 painin maailmanmestaruuskilpailut Istanbulissa, Turkissa, olivat kaikkien aikojen kolmannet viralliset vapaapainin MM-kilpailut. Kilpailuissa painittiin kaikkiaan kahdeksassa painoluokassa.


title: France-Albert René

text: France-Albert René (s. 16. marraskuuta 1935) on poliitikko ja lakimies, joka toimi Seychellien pitkäaikaisena sosialistipresidenttinä vuosina 1977–2004.


title: France-Albert René

text: René perusti 1964 "Front Progressiste du Peuple Seychellois" -puolueen (Kansan yhtenäisyyspuolue). Hän nousi Seychellien pääministeriksi vuonna 1970. 5. kesäkuuta 1977 hänen kannattajansa nostivat hänet vallankaappauksella presidentiksi James Manchamin tilalle. SPUP/SPPF:sta tuli ainoa sallittu puolue 1979–1993.


title: France-Albert René

text: René voitti presidentinvaalit 1979, 1984, 1989, 1993, 1998 ja 2001, vuodesta alkaen 1993 monipuoluevaaleissa. René liittoutui Neuvostoliiton, Tansanian ja Pohjois-Korean kanssa. Merkittävästi väkeä pakeni kaappauksen jälkeen maasta mm. Etelä-Afrikkaan ja Britanniaan. Manchamin tukijat suunnittelivat 1979 maihinnousua Ranskan ja Yhdysvaltain tuella. Tapahtui useita epäonnistuneita syrjäytysyrityksiä. Renén kaudella maasta kehittyi Afrikan korkeimmalle sijoittunut sekä inhimillisen kehityksen indeksillä että yksi rikkaimmista.


title: France-Albert René

text: Hän ilmoitti helmikuussa 2004 luopuvansa vallasta varapresidentti James Michelin hyväksi. Michel astui virkaan 14. huhtikuuta. René jäi edelleen puolueensa johtajaksi.


title: Tuohiraamattu

text: Tuohiraamattu on suomalaisen ja karjalaisen kansanperinteen tuntema sana. Sana oli tunnetuin Karjalassa, mutta se tunnettiin satunnaisemmin myös laajalti suomalaisten joukossa Pohjanlahden rannikkoa, Lappia ja Ruotsin Länsipohjan meänkielisiä myöten. . Tuohiraamatuista ei kuitenkaan muistettu enää juuri muuta kuin nimitys, kun niistä etsittiin tietoa 1930-luvulla. Sana raamattu ei välttämättä tässä yhteydessä tarkoittanut kristittyjen pyhää kirjaa Raamattua, vaan kirjettä tai asiakirjaa, kuten venäjänkielinen kantasana "grámota". Viron kielessäkin sana "raamat" tarkoittaa yleensä kirjaa. Kittilän ensimmäisen papin kerrottiin tosin saarnassaan maininneen nurkassa olevan tuohiraamatun .


title: Tuohiraamattu

text: Kansanperinteen tutkija Martti Haavio kuuli tuohiraamatuista ensi kertaa vuonna 1934 retkellään Karkun kylässä Karjalassa. Paikallinen rouva Nastja Rantsi, joka oli kertonut hänelle kuutisenkymmentä myyttiä ja tarinaa, väitti oppineensa niistä eräät, jotka liittyivät karjalaiseen muinaisuskoon, lukemalla tuohiraamatusta. Tätä väitettä Haavio ei vakavissaan uskonut, eikä sen paikkansapitävyyttä voitu tutkia, sillä suomalaiset eivät tuohon aikaan päässeet Neuvostoliiton puolelle Vienan Karjalaan, jossa kyseisen tuohiraamatun olisi pitänyt tuolloin tai ainakin aiemmin sijaita. Haavio kuitenkin kiinnostui sanasta "tuohiraamattu", ja tutkimuksissa huomattiin, että sana tunnettiin melko yleisesti niin Karjalassa kuin Suomessakin. Sana oli säilynyt muun muassa sananparressa "paksu kuin tuohiraamattu", ja yleisen sanonnan muunnoksessa: "lukee kuin piru tuohiraamattua". Meänkielessä tuohiraamattu on olemattoman tiedon tai asiattomuuden vertauskuva. Esimerkiksi kiroilua tai pötypuhetta voidaan sanoa tuohiraamatun lukemiseksi.


title: Tuohiraamattu

text:
Eräässä kertomuksessa Viipuriin lähetettyä viestiä kutsutaan tuohilevyksi ja kirjaksi:
Eräässä valituslaulussa tuohen lappua verrataan kirjaan, tosin tässä tapauksessa ilmeisesti laulaja haluaa vain sanoa, että ei omista kirjaa:


title: Tuohiraamattu

text: Tuohilevyille on tehty merkintöjä taikatemppujen yhteydessä.


title: Tuohiraamattu

text: Martti Haavio yhdistää kansanperinteen tuohiraamatut Novgorodin tuohikirjeisiin. Novgorodin tuohikirjeet ovat Venäjältä Novgorodin seudulta löydettyjä muinaisjäännöksiä, tuohenpaloja, joihin on raaputettu muinaiskyrillisin kirjaimin sanoja ja tekstejä. Tuohikirjeet on tehty lähinnä vuosien 1000-1400 jaa. välisenä aikana. On löydetty joitakin tuohikirjeitä, jonka teksti tai osa tekstistä on kiistatta jollain itämerensuomalaisella kielellä. Esimerkiksi Tuohikirje 292 on itämerensuomalainen, J.S Jelisejevin mukaan karjalaa. Myös Turusta on sittemmin löytynyt 1400-luvulle ajoittuva arkeologinen todiste tuohelle kirjoittamisesta. Kyseisessä tuohenkappaleessa on goottilaisia kirjaimia.


title: Serie A (jääkiekko)

text: Serie A on jääkiekon pääsarja Italiassa. Liigan järjestäjänä toimii Federazione Italiana Sport del Ghiaccio (FISG). Liigan voittaja saa Scudetton samalla tavalla kuin jalkapallon Serie A:ssa. Liiga pelattiin ensimmäistä kertaa vuonna 1924. Sarjassa pelaa vuosittain suuri määrä ulkomaalaisia pelaajia. Tunnetuimpia liigassa pelanneita jääkiekkoilijoita ovat Jaromír Jágr, joka pelasi HC Bolzanon riveissä kaudella 1994–1995, ja Jari Kurri, joka pelasi liigassa 30 ottelua tehden tehopisteet 27+48=75 kaudella 1990–1991. Kaudella 2007–2008 sarjassa pelasi yhdeksän joukkuetta. Liigan pääsponsori on Reebok.


title: Lisp-kone

text: Lisp-koneet olivat yleiskäyttöisiä tietokoneita, jotka suunniteltiin ohjelmoitaviksi pääosin Lisp-kielellä ja joiden tunnetuin sovellusalue oli todennäköisesti tekoäly. Ne olivat periaatteessa ensimmäisiä kaupallisia yhden käyttäjän työasemia, joskin aluksi kooltaan varsin suuria. Koneita ei koskaan valmistettu kovin suuria määriä, todennäköisesti vain joitakin tuhansia, mutta ne ehtivät kuitenkin jättää jälkensä tietotekniikan historiaan, sillä Lisp-koneympäristö vaikutti merkittävästi muun muassa tehokkaan roskienkeruun, lasertulostuksen, ikkunointijärjestelmien, hiiren, korkean resoluution bittikarttagrafiikan, renderoinnin ja erilaisten tietoverkkoratkaisujen kehitykseen.


title: Lisp-kone

text:
Ensimmäiset Lisp-koneet suunniteltiin 1970-luvun alkupuolella Massachusettsin teknillisessä korkeakoulussa, jossa hanketta vetivät Richard Greenblatt ja Tom Knight. Myöhemmin Lisp-koneita valmistivat pääasiassa Symbolics sekä Lisp Machines. Muita markkinoilla olleita yhtiöitä olivat muun muassa Xerox ja Texas Instruments.
Kiinnostus Lisp-koneisiin alkoi hiipua 1980-luvun lopulla, ja niiden valmistus loppui seuraavan vuosikymmenen alkupuolella.


title: Edmontonia

text: Edmontonia (nimen merkitys: "kotoisin Edmontonista") oli panssaridinosauruksiin kuulunut kasvinsyöjädinosaurussuku. Se oli yksi suurimmista nodosaureista. "Edmontonia" eli 75–65 miljoonaa vuotta sitten myöhäisliitukaudella Campania-vaiheelta Maastricht-vaiheelle. "Edmontonian" fossiileja on löydetty Kanadasta ja Yhdysvalloista.


title: Edmontonia

text: "Edmontonian" pituus oli seitsemän metriä. Se oli kaksi kertaa painavampi kuin sarvikuono.


title: Edmontonia

text: "Edmontonialla" oli varustuksenaan valtavia piikkejä, jotka työntyivät sen hartioilta. Kenties se karkotti hyökkääjät syöksymällä niitä kohti käyttäen piikkejä keihäinä. Joidenkin tutkijoiden mielestä se käytti tappavia hartiapiikkejä tapellessaan muita kaltaisiaan vastaan reviireistä tai kumppaneista. On mahdollista, että vanhemmilla yksilöillä hartiapiikit olivat suuremmat ja kehittyneemmät. Selässään "Edmontonialla" oli panssarilevyjä.


title: Edmontonia

text: "Edmontoniasta" on löydetty useiden yksilöiden jäänteitä. Näitä jäänteitä on löydetty Kanadasta ja Yhdysvalloista.


title: Edmontonia

text: "Edmontonia" -sukuun on osoitettu lisää fossiilimateriaalia muista suvuista. Kallo ja osittainen luuranko "Palaeoscincuksesta" siirrettiin sukuun "Edmontonia", jolloin luotiin uusi "Edmontonia" -laji, "E. rugosidens". Lisäksi toinen dinosaurus, "Denversaurus schlessmani", on julistettu "Edmontonian" synonyymiksi. Tämän pohjalta luotiin toinen "Edmontonia" -laji, "E. schlessmani".


title: Edmontonia

text: Kuitenkin, joidenkin "Edmontonian" fossiilien on vastaavasti kyseenalaistettu olevan sukuun kuulumattomia. Yhdessä tapauksessa fossiilien, jotka luokiteltiin lajiksi "E. australis", on sittemmin yleisesti harkittu kuuluvaan sukuun "Glyptodontopelta". Toisessa tapauksessa paleontologi Robert Bakker esitti vuonna 1988, että laji "E. rugosidens" pitäisi uudelleennimetä "Chassternbergiaksi", ja siitä tehtäisiin "Edmontonian" alalaji. Tämä ei tosin ole muuttunut yleiseksi käytännöksi muiden paleontologien keskuudessa, jotka yhä mieluummin pitävät kyseistä lajia "Edmontonia" -suvun lajina.


title: Edmontonia

text: Muiden "Edmontonian" kanssa samasta yhteydestä löydettyjen fossiilien, erityisesti kivettyneen puun, tutkiminen on johtanut siihen johtopäätökseen, että "Edmontonia" eli sellaisessa ympäristössä, jossa oli pitkiä märkiä ja kuivia jaksoja läpi vuoden. Tämän perusteella "Edmontonia" saattoi munia ja hautoa niin, että poikaset kuoriutuivat märällä kaudella, jotta niillä olisi ollut runsaasti tuoretta kasvillisuutta tarjolla ravinnoksi. Lisäksi aikuiset yksilöt saattoivat käyttää niin paljon aikaa kasvien syömiseen kuin pystyivät, jotta niille olisi kehittynyt rasvavarantoja auttamaan selviytymään kuivien kausien huonoista jaksoista.


title: Edmontonia

text: Märän kauden lähestymisen on myös ajateltu olevan syy siihen, miksi joissakin "Edmontonian" jäänteissä piikit ja panssari ovat tismalleen samoilla paikoilla kun ne olivat eläimen eläessä. Kävi yksinkertaisesti niin, että tulvavesi huuhtoi suuren määrän sedimenttiä kuivan kauden aikana kuolleen yksilön päälle. Tämän johdosta yksilö hautautui, ja oli siten suojassa lihansyöjäeläimiltä, jotka olisivat saattaneet raadella ja repiä ruumiin kappaleiksi, jos se ei olisi ollut hautautunut niiltä.


title: Mosasaurit

text: Mosasaurit tai mosasaurukset olivat matalien merten valtiaita liitukaudella. Ne eivät kuitenkaan olleet sukua joutsenliskoille tai kalaliskoille. Ne kehittyivät maalla eläneistä liskoista. Suurimmat mosasaurukset olivat yli 10 metriä pitkiä. Pienin tunnettu mosasaurus oli "Carinodens belgicus", joka oli noin 3,0 tai 3,5 metriä pitkä. Ne katosivat samassa joukkotuhossa kuin dinosaurukset.


title: Painin maailmanmestaruuskilpailut 1958

text: Vuoden 1958 painin maailmanmestaruuskilpailut olivat järjestyksessään 15. kreikkalais-roomalaisen painin viralliset maailmanmestaruuskilpailut. Kilpailut järjestettiin Budapestissa, Unkarissa. Kisoissa painittiin kahdeksassa painoluokassa.


title: Elmo Nüganen

text: Elmo Nüganen (s. 15. helmikuuta 1962, Jõhvi, Viron SNT, Neuvostoliitto) on virolainen näyttelijä sekä teatteri- ja elokuvaohjaaja.


title: Elmo Nüganen

text: Nüganen toimii Tallinnan kaupunginteatterissa taiteellisena johtajana, ja häntä pidetään yhtenä tämänhetkisen virolaisen näyttämötaiteen maineikkaimmista ohjaajista. Nüganen on erikoistunut klassisiin aiheisiin kuten Anton Tšehovin, Fjodor Dostojevskin ja William Shakespearen teoksiin. Nügasen monet ohjaukset ovat edustaneet teatteriaan useilla kansainvälisillä teatterifestivaaleilla.


title: Elmo Nüganen

text:
Nüganen on työskennellyt myös elokuvan parissa sekä ohjaajana ja näyttelijänä. Viron elokuvahistorian tämän hetken tunnetuin elokuva Nimet marmoritaulussa
(2002) on Nügasen ohjaama ja osittain käsikirjoittama. Nüganen esitti myös epätoivoisen pankkiryöstäjän osan Anssi Mänttärin Tallinnassa kuvatussa elokuvassa "Marraskuun harmaa valo" (1993).


title: New York Jets

text: New York Jets on amerikkalaista jalkapalloa pelaava joukkue NFL:ssä. Joukkueen kotipaikka on East Rutherford, New Jersey. New York Jets on yksi AFC:n itäisen divisioonan jäsenjoukkueista. Jets pelaa kotipelinsä MetLife Stadiumilla, jonka joukkue omistaa yhdessä New York Giantsin kanssa.


title: New York Jets

text: Joukkueen harjoittelualue ja pääkonttori (joka avattiin vuonna 2008) sijaitsevat Florham Parkissa, New Jerseyssä.


title: New York Jets

text: Alun perin joukkueen nimi oli New York Titans. Vuodesta 1963 joukkueen nimi on ollut New York Jets. Joukkue on voittanut Super Bowlin kerran, tammikuussa 1969, jolloin tapahtuma järjestettiin kolmannen kerran. Jets, silloisen AFL:n mestari, voitti ottelussa NFL:n mestarin Baltimore Coltsin luvuin 16–7.


title: Hardi Volmer

text: Hardi Volmer (s. 8. marraskuuta 1957, Pärnu) on virolainen elokuvaohjaaja.


title: Hardi Volmer

text: Volmer on elokuvissaan erityisesti kiinnostunut katsomaan Viron lähihistoriaa mustan huumorin kautta. "Tulivesi" (1994) on elokuva 1920-luvulta. Se on tarina viinantrokaajista, jotka kuskaavat pirtua lahden yli Suomeen, jossa vallitsee kieltolaki. "Kaikki nuo Leninit" (1997) on puolestaan 1900-luvun alkupuolelle sijoittuva tarina virolaisesta miehestä, joka unelmoi Suur-Virosta. Hän alkaa kouluttaa Leninille kaksoisolentoja, jotta pystyisi syrjäyttämään alkuperäisen ja laittamaan tilalle yhden koulutetuistaan.


title: Asko Pitkänen

text:
Asko Pitkänen (s. ) on toinen kahdesta Japanissa samaan aikaan asuneesta suomalaisesta budōkasta, jotka graduoivat ensimmäisinä suomalaisina mustan vyön eli dan-arvon kolmessa kansainvälisen kendoliiton lajissa: kendōssa, ZNKR iaidōssa että ZNKR jōdōssa. Yhdessä José Martinez-Abarcan kanssa Asko Pitkänen aloitti aktiivin ZNKR jōdō harjoittelun Suomessa Suomen kendoliiton piirissä.
Pitkänen harjoittelee ja opettaa edelleen aktiivisesti jōdōa Turun kendoseura Rendaino ry:ssä.


title: Metal Ligaen

text: Metal Ligaen (aiemmin Oddset Ligaen, Superisligaen) on jääkiekon pääsarja Tanskassa.


title: Metal Ligaen

text: Sarjassa pelaa kymmenen joukkuetta, jotka kohtaavat toisensa kahdesti kotona ja kahdesti vieraissa. Näin otteluita kertyy kullekin joukkueelle 36. Jos ottelu on tasan varsinaisen peliajan jälkeen, pelataan viiden minuutin jatkoaika. Jos ottelu on edelleen tasan, pelataan rangaistuslaukauskilpailu. Näin jokaiselle ottelulle saadaan voittaja. Jatkoaika pelataan 4 pelaajalla 4:ää vastaan.


title: Metal Ligaen

text: Ottelun voitosta varsinaisella peliajalla saa kolme pistettä, voitosta jatkoajalla tai rangaistuslaukauskilpailussa kaksi pistettä ja tappiosta jatkoajalla tai rangaistuslaukauskilpailussa yhden pisteen. Varsinaisella peliajalla häviämisestä jää pisteittä.


title: Metal Ligaen

text: Runkosarjan kahdeksan parasta pääsevät pudotuspeleihin. Joukkueet jaetaan lohkoihin seuraavan kaavan mukaan:


title: Metal Ligaen

text: Runkosarjan voittaja saa valita, kumpaan lohkoon liittyy, ja toiseksi sijoittunut liittyy toiseen. Kummastakin lohkosta kaksi parasta etenee välieriin. Niissä kumpikin lohkovoittaja kohtaa toisessa lohkossa toiseksi sijoittuneen. Lohkovoittajat aloittavat välierät kotikentällään. Välierissä hävinneet kohtaavat pronssiottelussa. Se pelataan "paras viidestä" -menetelmällä, jossa kolme otteluvoittoa riittää pronssiin. Välierissä ja loppuottelussa jatkoajan pituus on kymmenen minuuttia, mutta muutoin pelataan samoin kuin runkosarjassa. Runkosarjan 9. ja 10. karsivat säilymisestä liigassa.


title: Mono (jalkine)

text: Mono eli hiihtokenkä on erikoisjalkine, jota käytetään hiihdossa. Mono kiinnitetään sukseen siteellä. Erilaisissa hiihtotavoissa käytetään erilaisia monoja ja kiinnitystapoja. Esimerkiksi maastohiihdossa mono kiinnitetään siteeseen vain kärjestään, jolloin nilkan ja kantapään liike on vapaampi, kun taas alppihiihdossa mono on paljon tukevampi ja myös kantapää on siteessä kiinni.


title: Mono (jalkine)

text: Mono oli alun perin liperiläisen Jussi Monosen (1888–1961) perustaman Lahden saapas- ja lapikasteollisuus Oy:n tuotemerkki, mutta vakiintui sittemmin yleisnimeksi hiihtokengälle. Nimi haettiin nimikilpailulla, jonka voittaja perusteli ehdotustaan sillä, että se viittasi kreikan sanaan "monos", joka tarkoittaa yhtä tai ainoaa. Raati piti nimeä erinomaisena, sillä sen mielestä heidän hiihtokenkänsä oli ainoa laatuaan markkinoilla Haittaa ei liene ollut siitäkään, että se on myös ymmärrettävissä lyhennykseksi tehtaan perustajan nimestä. "Mono" nimen lähetti konttoristi Arkki Laine ja sai nimikilpailun voittamisesta noin 1500 markkaa, eli noin viisisataa euroa.


title: Hanau

text: Hanau on kaupunki Saksassa, Hessenin osavaltiossa, noin 25 kilometriä itään Frankfurt am Mainin suurkaupungista. Se sijaitsee Main-joen oikealla rannalla, Mainin sivujoen Kinzigin suulla. Kaupunki on pinta-alaltaan 76,49 neliökilometrin suuruinen, ja vuonna 2011 asukkaita siellä oli noin 86800. Asukastiheys kaupungissa on noin 1154 as./km². Kaupunki tunnetaan muun muassa Grimmin veljesten syntymäkaupunkina.


title: Hanau

text: Vanha Hanaun kaupunki perustettiin vuonna 1303. Se oli kasvanut Hanaun linnanherrojen linnan ympärille. 1500-luvun loppupuolella kreivi Filip Ludvig II salli hollantilaisten ja vallonialaisten protestanttipakolaisten perustaa oman asutuksen lähelle vanhaa Hanauta. Tämä uusi asutus, Neustadt, perustettiin vuonna 1597. Vallonialaiset toivat alueelle jalokivitietämystä. 1800-luvulla Neustadt liitettiin Hanaun kaupunkiin. Toisen maailmansodan brittiläisissä ilmapommituksissa maaliskuussa vuonna 1945 Hanau tuhottiin lähes täysin.


title: Jackie Oliver

text: Keith Jack 'Jackie' Oliver (synt. 14. elokuuta 1942 Chadwell Heath, Essex, Englanti, Iso-Britannia) on englantilainen entinen kilpa-ajaja. Hän ajoi Formula 1:ssä ja Le Mansin 24 tunnin ajoja sekä F1 -sarjan ulkopuolisissa kilpailuissa. Parhaiten hänet kuitenkin tunnetaan yhtenä Arrowsin perustajista.


title: Jackie Oliver

text: Oliver aloitti pitkän uransa ajamalla Miniä Englannissa erilaisissa kilpailuissa. Pian hän siirtyi Formula 3:een, jossa häntä jatkuvasti vaivasivat tekniset ongelmat. Hänen erinomaisten Britannian saloon ja GT-ajojen saavutustensa ansiosta hänet palkattiin Lotukselle Formula 2 -luokkaan vuonna 1967, josta hän sai ponnahduslaudan pian F1:iin osallistumalla F1-F2-yhteistyöllä järjestettyyn Saksan GP:hen, jossa sijoittui viidenneksi. Jim Clarkin kuoleman seurauksena hänet nostettiin Lotus -tallin kilpakuljettajaksi kaudeksi 1968. Hänen saavutuksensa jäivät heikoiksi lukuun ottamatta kauden päätösosakilpailua, jossa hän onnistui nousemaan palkintokorokkeelle.


title: Jackie Oliver

text: Jochen Rindt korvasi Oliverin 1969 ja hän siirtyi BRM:lle kärsien kahden kauden ajan moottoriongelmista ja päästen maaliin asti vain neljä kertaa. Hän alkoi ajaa myös kestävyysajoja, joissa menestyi paremmin: hän voitti Le Mansin 24 tunnin ajon vuonna 1969, Sebringin 12 tunnin ajon 1969, Daytonan 24 tunnin ajon 1970 ja Monzan tuhannen kilometrin ajon 1971.


title: Jackie Oliver

text: Oliver alkoi keskittyä muuhun, kuin F1-sarjaan, mm. Formula 5000 -sarjaan, mutta ajoi myös McLarenilla ja Shadowlla. Kaudella 1972 hän ajoi Britannian GP:ssä autonaan BRM, mutta hän joutui keskeyttämään kilpailun. Vuonna 1973 hän siirtyi ajamaan Shadow'n autoa, joka oli epäluotettava ja hän kykeni ajamaan sillä Kanadan osakilpailussa kolmanneksi (sateen ja monien varikkopysähdysten vuoksi hänen luultiin ensin voittaneen, mitä sekoitti lisäksi Peter Revsonin ja Emerson Fittipaldin kaksintaistelu). Hän siirtyi F1:stä kokonaan 1973 jälkeen ajamaan CanAmia Shadowlla, jonka johdosta hän oli alkanut saada vaikutusvaltaa. Oliver palasi F1:iin 1977 ajamaan hetkeksi Shadow'lla ollen Ruotsin GP:ssä yhdeksäs, mutta lähti sitten tallista monen muun johtokunnan henkilön, mm. pääsuunnittelija Tony Southgaten kanssa ja perusti uuden F1-tallin, Arrowsin.


title: Jackie Oliver

text: Talli ei saanut yhtään voittoa 25 vuoden aikana ja Oliver myi sen olemassaolon aikana suurimman osan osuuksistaan Arrowsista japanilaiselle Footwork Corporationille 1990, ja lisää osuuksia 1996 Tom Walkinshawille. Hän pysyi organisaatiossa vuoteen 1999 asti jolloin hän luopui viimeisistä osuuksistaan. Talli lopetti toimintansa vuonna 2002 kesken kauden talousongelmien vuoksi.


title: Wieluń

text: Wieluń [ˈvjɛluɲ] on kaupunki Puolan keskiosassa. Siellä on 23 986 asukasta (2009). Se sijaitsee Łódźin voivodikunnassa.


title: Wieluń

text: Kaupunki sai kyseenalaisen kunnian olla toisen maailmansodan ensimmäisen sotatoimen kohde, kun Saksan ilmavoimat pommittivat Wieluńia 1. syyskuuta 1939 klo 04.40. Iltapäivään jatkuneet pommitukset ja niistä syntyneet tulipalot tuhosivat suuren osan kaupungin rakennuksista sekä tappoivat yli tuhat asukasta. Kyseessä oli terroripommitus, sillä Wieluńissa ei ollut tärkeitä sotilaallisia tai strategisia kohteita.


title: Petri Oravainen

text: Petri Oravainen (s. 26. tammikuuta 1983 Helsinki) on suomalainen jalkapalloilija, joka pelaa Puistolan Urheilijoissa. Hän on pelipaikaltaan oikea laitahyökkääjä.


title: Petri Oravainen

text: Oravainen on edustanut Suomea alle 21-vuotiaiden maajoukkueessa ja talvimaajoukkueessa. Oravaista pidettiin yhtenä Veikkausliigan lupaavimmista pelaajista 2000-luvun alussa, mutta erinäiset loukkaantumiset pudottivat hänet HJK:n vaihtopenkille. Kauden 2006 lopussa Oravainen matkasi kuitenkin ulkomaille solmittuaan sopimuksen Alankomaiden Eerste divisien FC Zwollen kanssa. Tammikuussa 2008 Oravainen purki sopimuksensa Zwolleen henkilökohtaisten ja urheilullisten syiden takia ja teki 2+2-vuotisen sopimuksen HJK:n kanssa. HJK:n voitti mestaruuden kaudella 2009, mutta Oravaisen sopimuksen optiota ei käytetty. Hän solmi lokakuun lopussa kaksivuotisen sopimuksen Kuopion Palloseuran kanssa. Kaudella 2015 Oravainen edustaa kasvattajaseuraansa Puistolan Urheilijoita.


title: Jelena Soboleva

text: Jelena Soboleva (, s. 3. elokuuta 1982) on venäläinen keskimatkojen juoksija.


title: Jelena Soboleva

text: Soboleva sijoittui Helsingin MM-kisoissa 2005 1 500 metrin juoksussa neljänneksi ajalla 4.02,48. Hän voitti maansa sisäratojen mestaruuden 2006 samalla matkalla ja teki juoksussa uuden sisäratojen maailmanennätyksen 3.58,28. Hän voitti samana vuonna myös matkan ulkoratojen Venäjän-mestaruuden. Moskovan sisäratojen MM-kisoissa samana vuonna hän voitti hopeaa 1 500 metrillä. Myöhemmin samana vuonna hän juoksi Göteborgin EM-kisoissa neljänneksi ajalla 4.00,36 ja kolmanneksi. Osakan MM-kilpailuissa 2007 Soboleva kävi 1 500 metrin loppukilpailussa tiukan kirikamppailun Bahrainin Maryam Yusuf Jamalia vastaan, mutta jäi toiseksi ajalla 3.58,99. Helmikuussa 2008 Soboleva rikkoi oman 1 500 metrin hallimaailmanennätyksensä juostuaan Moskovassa ajan 3.58,05. Maaliskuussa hän voitti Valenciassa sisäratojen maailmanmestaruuden ja paransi maailmanennätystä aikaan 3.57,71. Myöhemmin Kansainvälinen Yleisurheiluliitto IAAF jätti ratifioimatta maailmanennätyksiksi molemmat Sobolevan vuonna 2008 juoksemat ennätykset hänen dopingkärynsä vuoksi.


title: Jelena Soboleva

text: Lokakuussa 2008 Venäjän yleisurheiluliitto asetti hänet kahden vuoden kilpailukieltoon doping-testien manipuloinnista kuuden muun venäläisnaisyleisurheilijan kanssa. Samasta syystä hänet oli aiemmin hyllytetty Pekingin olympialaisista. Vuonna 2009 Urheilun kansainvälinen vetoomustuomioistuin CAS muutti Sobolevan kilpailukiellon 2 vuoden ja 9 kuukauden pituiseksi ajalle 31.7.2008–30.4.2011. Samalla kaikki hänen tuloksensa 26.4.2007 lähtien hylättiin.


title: Siikajoen kirkko

text: Siikajoen kirkko on Raahen evankelis-luterilaisen seurakunnan kirkko Siikajoen kunnassa Siikajoenkylässä. Kirkko sijaitsee noin kolmen kilometrin päässä kylän keskustasta.


title: Siikajoen kirkko

text: Siikajoen seurakunta liittyi Siikasalon seurakuntaan 1. tammikuuta 2007 eli samaan aikaan kuin Ruukin ja Siikajoen kunnat yhdistyivät. Ruukin seurakunta oli jo aiemmin yhdistynyt Vihannin seurakunnan kanssa Siikasalon seurakunnaksi. Vuoden 2013 alusta lähtien Siikasalon seurakunta on ollut osa Raahen seurakuntaa, koska Vihannin kunta liitettiin Raahen kaupunkiin, ja tämä liitos vei myös siikajokelaiset seurakunnallisesti osaksi Raahea.


title: Siikajoen kirkko

text: Siikajoen seurakunta perustettiin Salon seurakunnan kappeliksi 1590. Ensimmäinen kirkko oli mahdollisesti rakennettu vuotta aiemmin. Venäläiset polttivat kirkon vuonna 1591. Toinen kirkko rakennettiin nykyisen kirkon paikalle vuonna 1600. Nykyinen kirkko eli Siikajoen seurakunnan kolmas kirkko rakennettiin vuonna 1701. Vanha kirkko oli purettu uuden tieltä.


title: Siikajoen kirkko

text: Kirkkoa uusittiin vuonna 1765 ja samana vuonna Jaakko Suonperä rakensi kirkkoon saarnatuolin. Vuosina 1771–1772 kuuluisa kirkkomaalari Mikael Toppelius koristeli kirkkoa maalauksillaan. Alttaritaulu "Jeesus Getsemanessa" on myös Toppeliuksen työtä. Nykyisen ulkomuotonsa kirkko sai Oulun lääninarkkitehdin Johan Oldenburgin suunnittelemana 1852. Kirkon vieressä on kellotapuli, kirkon välittömässä läheisyydessä Siikajoen taistelun muistomerkki.


title: Ina Colliander

text: Ina Colliander (26. kesäkuuta 1905 Pietari, Venäjä – 24. marraskuuta 1985) oli suomalainen kuvataiteilija, joka tunnetaan etenkin enkeleitä esittävistä puupiirroksistaan.


title: Ina Colliander

text: Ina Behrsen syntyi Pietarissa 1905. Hänet lähetettiin Saksaan sisäoppilaitokseen, josta hän palasi vähän ennen vallankumousta Pietariin. Vuosina 1918-1922 hän kävi koulua Tsarskoje Selossa. Ina muutti Suomeen ensimmäisenä perheestään vuonna 1923, muu perhe seurasi perässä. Hän opiskeli Ateneumissa, muutti Porvooseen ja meni naimisiin Tito Collianderin kanssa. Heidän tyttärentyttärensä on toimittaja Baba Lybeck.


title: Ina Colliander

text: Ina Colliander oli suomalaisen puupiirrostyylin edelläkävijöitä. Hän käytti puulaattojen työstämiseen pelkää veistä, ja toi laattana käytetyn puun rakenteen esiin. Työn jälki poikkeaa oleellisesti esimerkiksi Akseli Gallen-Kallelan tyylistä. Monet Collianderin puupiirrokset ovat värillisiä, ja hän vedosti kaikki värit samalla laatalla. Kuva-aihe nousee eroon taustastaan, kun taas Gallen-Kallela työsti koko laatan reunoja myöten.


title: Ina Colliander

text: Useimmat suuret enkelityöt ovat 1950- ja 1960-lukujen vaihteesta, kuten Enkeli sininen vuodelta 1959.


title: Ina Colliander

text: Hangon ortodoksisessa kirkossa ja Myllypuron Pyhän Aleksanteri Syväriläisen tsasounassa on Ina Collianderin tekemät kauniit kirkkoliput.


title: Ina Colliander

text: Ina Colliander sai Pro Finlandia-mitalin vuonna 1959.


title: Cordell Hull

text: Cordell Hull (2. lokakuuta 1871– 23. heinäkuuta 1955) oli yhdysvaltalainen poliitikko. Hän toimi Yhdysvaltain ulkoministerinä 1933–1944. Hän oli merkittävässä roolissa Yhdistyneitä kansakuntia perustettaessa, minkä ansiosta hän sai Nobelin rauhanpalkinnon vuonna 1945.


title: Cordell Hull

text: Hull oli tennesseeläinen demokraattipoliitikko. Hän vaati Yhdysvaltoja auttamaan liittoutuneita jo ennen kuin maan liittyi toiseen maailmansotaan. Sodan aikana hän suunnitteli kansainvälisten rauhanturvajoukkojen perustamista sodanjälkeiseen maailmaan. Tämä hanke toi hänelle lopulta Nobelin rauhanpalkinnon.


title: Loppuun ajettu

text: Loppuun ajettu on Timo Rautiaisen toinen sooloalbumi, joka julkaistiin 23. toukokuuta 2007.


title: Loppuun ajettu

text: Albumin kanteen painettu päivämäärä on Timo Rautiaisen syntymäaika. "Loppuun ajettu" nousi Suomen virallisen listan sijalle 5.


title: Kalsiumipoika

text: Kalsiumipoika on vuonna 2004 valmistunut elokuva, jonka pääroolia eli kalsiumpoikaa näyttelee Orlando Bloom. Rooli oli Bloomin ensimmäinen pääosa.


title: Kalsiumipoika

text: Kalsiumpoika on tietämättään äärimmäisen hyvä nyrkkeilijä. Hän nyrkkeilee huippunyrkkeilijää vastaan tämän harjoituksissa. Kalsiumpoika murtaa nyrkkeilijän käden ja joutuu hänen tilalleen kilpailemaan brittiläisenä amerikkalaista nyrkkeilijää vastaan. Hänellä alkaa kovat treenit. Aluksi hänestä tulee brittien idoli, mutta myöhemmin häntä aletaan vihata. Hän saa kuitenkin kunnioituksen takaisin ja on valmis otteluun. Ottelu jää kuitenkin väliin ja Kalsiumpoika jatkaa vanhassa työssään maitomiehenä.


title: Marnette Patterson

text: Marnette Provost Patterson(s. 26. huhtikuuta 1980, Los Angeles, USA) on yhdysvaltalainen näyttelijä, joka on esiintynyt useiden TV-sarjojen sivurooleissa.


title: Otis Rush

text: Otis Rush (29. huhtikuuta 1935 Philadelphia, Mississippi – 29. syyskuuta 2018) oli yhdysvaltalainen blueskitaristi ja -laulaja. Rushin soittotyylin persoonallisia piirteitä olivat jazzkitaralle tyypilliset murtosoinnut sekä pitkät kieltä venyttämällä soitetut nuotit. Lauluääneltään Rush oli voimakas, laaja-alainen tenori. Rush soitti vasenkätisesti oikean käden kitaraa, mutta jätti kielet kääntämättä eli ohuemmat kielet jäävät ylimmäisiksi.


title: Otis Rush

text: Otis Rush ryhtyi soittamaan kitaraa kahdeksan vanhana. Muutettuaan Chicagoon vuonna 1948 Rush soitteli paikallisissa blues-clubeissa. Hän tutustui Muddy Watersiin ja teki 1950-luvun puolivälin paikkeilla vaikutuksen esiintymisillään myös Willie Dixoniin. Rush puolestaan itse oli vaikuttunut B. B. Kingin ja T-Bone Walkerin soitosta, he toimivat hänelle tärkeimpinä esikuvina.


title: Otis Rush

text: Vuosina 1956–1958 Rush levytti Cobra-merkille, jonka kanssa hänen onnistui tehdä sopimus Dixonin avustuksella. Ensimmäinen single, ”I Can't Quit You Baby” nousi Billboard R&B -listalla sijalle kuusi. Noina vuosina syntyivät myös Rushin tunnetuimmat kappaleet ”Double Trouble” ja ”All Your Love”. Muita tuon ajan mainittavia kappaleita ovat esimerkiksi ”My Love Will Never Die”, ”Three Times a Fool” ja ”Keep on Loving Me Baby”. Kitaransoiton lisäksi Rushin levyillä vaikutuksen kuulijoihin teki gospel-vaikutteinen ja korkeita ääniä hyödyntänyt laulutyyli.


title: Otis Rush

text:
Cobra meni konkurssiin vuonna 1959 ja Rush pääsi seuraavana vuonna Chessin riveihin – jälleen Willie Dixonin avulla. Chessille Rush levytti kahdeksan kappaletta, joita ei kuitenkaan tuolloin vielä julkaistu. Näihin kuuluvat esimerkiksi tunnetut ”So Many Roads, So Many Trains” sekä ”You Know My Love”. Vuonna 1962 Duke Records julkaisi yhden Rushin levyttämän uuden singlen (”Homework”), ja vuonna 1965 Rush levytti Vanguard Recordsille.
1960-luvulla Rush alkoi soittaa laajemmin Chicagon ulkopuolella ja konsertoi myös Euroopassa asti. Vuonna 1969 Rush julkaisi Cotillon Recordsin kautta levyn "Mourning in the Morning", jonka tuottajina olivat Electric Flag -yhtyeen Michael Bloomfield sekä Nick Gravenites. Tällä levyllä Rush siirtyi selvästi rockin ja soulin suuntaan. Levy lisäsi selvästi Rushin tunnettavuutta.


title: Otis Rush

text: Capitol Records ei julkaissut Rushin vuonna 1971 heille levyttämää levyä "Right Place, Wrong Time". Rush osti masternauhat Capitolilta ja julkaisi levyn Japanissa P-Vine Recordsin kautta, ja pian tämän jälkeen Yhdysvalloissa Bullfrog Recordsilta. Viivästyneestä julkaisusta huolimatta levyä pidetään yhtenä Rushin parhaista. 1970-luvulla pari Rushin albumia julkaistiin Delmarkin ja Sonetin kautta myös Euroopassa. Vuosikymmenen lopussa Rush siirtyi tauolle levyttämisestä ja esiintymisistä. Comeback tapahtui vuonna 1985, jolloin Rush teki Yhdysvaltain kiertueen ja julkaisi San Franciscossa nauhoitetun live-levyn nimeltä "Tops".


title: Otis Rush

text: Vuonna 1994 ilmestyi pelkistä covereista koostunut "Ain't Enough Comin' In", Rushin ensimmäinen studiolevy 16 vuoteen, joka sai suhteellisen hyvän vastaanoton. Vuonna 1998 julkaistu "Any Place I'm Goin"' -niminen levy sai Grammy-palkinnon. Se on toistaiseksi viimeinen Rushin studiolevy, mutta hän jatkoi keikkailua. Vuonna 2004 iski kuitenkin sairauskohtaus, jonka jäljiltä Rush ei palannut lavoille.


title: Otis Rush

text: Rush oli arvostettu kitaristi-laulaja, jota jo Jimi Hendrix kuunteli 1960-luvulla. Muita Rushista vaikutteita saaneita kitaristeja ovat Michael Bloomfield, Eric Clapton, Peter Green ja Stevie Ray Vaughan. Claptonin ja Mayallin kuuluisa yhteislevy vuodelta 1966 alkaa Rushin ”All Your Love” -kappaleen coverilla, ja Stevie Ray Vaughanin taustayhtye otti nimensä Rushin kappaleesta ”Double Trouble”.


title: Otis Rush

text: Rushilla on kaksi tytärtä, Lena ja Sophia. Rushin kitarana toimi alkuvaiheissa Fender Stratocaster, mutta myöhemmin hän soitti esimerkiksi Guild-kitaroilla.


title: Alakulotettuja tunnelmia

text: Alakulotettuja Tunnelmia on Viikatteen vuonna 2000 julkaistu mini-CD. Levyn nimikkoraita on mukana myös Viikatteen ensimmäisellä studioalbumilla "Noutajan valssi". Alakulotettuja tunnelmia-EP oli ensimmäinen Ranka Recordingsin julkaisema Viikate-levytys.


title: Reisjärven kirkko

text: Reisjärven kirkko on Reisjärven evankelis-luterilaisen seurakunnan kirkko Reisjärven kunnassa. Kirkko sijaitsee Reisjärven kirkonkylän keskustassa seututien 760 varrella.


title: Reisjärven kirkko

text: Nykyinen kirkko on Reisjärven toinen kirkko. Ensimmäinen rakennettiin jo 1620-luvulla. Ensimmäinen kirkko oli suorakaiteen muotoinen vaatimaton rakennus, jossa ei ollut lainkaan tornia. Uusi kirkko rakennettiin vanhan paikalle Anton Wilhelm Arppen suunnitelmien mukaan. Kirkon rakensi Reisjärven oma mestari "Niilo Koskela" ja rakennus valmistui vuonna 1820. Kirkko vihittiin 2. syyskuuta 1821 ja sen nimeksi tuli Elisabetin kirkko. Vuonna 1900 ristikirkon sakaroita pidennettiin ja ulkoasua muutettiin uusgoottilaiseksi. Myös kirkon kattoratsastaja uusittiin samana vuonna. Alttaritaulun "Kristuksen kirkastuminen" on maalannut taiteilija Arthur Heickell ja se on vuodelta 1913. Kirkon ja kellotapulin ulkopintoja korjattiin merkittävästi vuonna 2013, jolloin kirkko sai peltikatteen ja kirkon ikkunat sekä portaat uusittiin. Uusimishanke oli merkittävin sitten kirkon perustamisen ja työn kokonaishinnaksi tuli 1,4 miljoonaa euroa.


title: Thorvald Stauning

text: Thorvald August Marinus Stauning (26. lokakuuta 1873 – 3. toukokuuta 1942) oli tanskalainen sosiaalidemokraattipoliitikko. Hän toimi Tanskan sosiaalidemokraattien puoluejohtajana vuosina 1910–1939.


title: Thorvald Stauning

text: Stauning toimi Tanskan pääministerinä vuosina 1924–1926 ja uudelleen 1929–1942. Hän kuoli lopulta Kööpenhaminassa kesken kauden.


title: Christian Scriver

text: Christian Scriver (2. tammikuuta 1629 Rendsburg – 5. huhtikuuta 1693 Quedlinburg) oli saksalainen luterilainen pappi ja luterilaisen ortodoksian ajan merkittävimpiä hartauskirjailijoita. Hänen tunnetuin teoksensa on viisiosainen postilla "Sielun aarre". Scriver opiskeli teologiaa Rostockin yliopistossa, professoreinaan Joachim Lütkemann, Johann Quistorp ja Andreas Tscherning. Hän toimi arkkidiakonina Stendalissa vuosina 1653–67 ja kirkkoherrana Magdeburgissa vuosina 1667–1690. Elämänsä viimeiset vuodet Scriver vietti Saksin herttuattaren ja Quedlinburgin luterilaisen abbedissan Anna Dorothean hovisaarnaajana ja rippi-isänä Quedlinburgissa. Tanskan prinsessa, tuleva Ruotsin kuningatar ja Kaarle XI:n puoliso Ulriika Eleonoora pyysi 1697 Scriveriä hovisaarnaajakseen ja rippi-isäkseen Tukholmaan, mistä Scriver kuitenkin kieltäytyi.


title: Christian Scriver

text: Scriverin pääteos, viisiosainen postilla "Seelen-Schatz" ilmestyi 1675–1696. Postillan saarnat ovat hyvin pitkiä. Niissä on runsaasti raamatunlauseita, etenkin Vanhasta testamentista, apokryfikirjat mukaan luettuina. Kirjoittajan ote on kokemusperäinen ja hän kertoo myös omaa perhettään kohdanneista koettelemuksista. Scriver käyttää saarnoissaan runsaasti kertomusaineistoa, kuten pyhimystarinoita, historiallisia tarinoita ja opetuskertomuksia. Saarnoissa esiintyy henkilöhahmoja ruhtinaista tavallisiin kirjoittajan aikalaisiin.


title: Christian Scriver

text: Scriverin postillan ilmestyminen osuu samaan ajankohtaan pietismin synnyn kanssa. Scriver päiväsi postillansa esipuheen kuukautta myöhemmin kuin Philipp Jakob Spener pietismin alkuna pidetyn "Pia desideria" -esipuheensa Johann Arndtin postillaan. Scriver ja Spener olivat läpi elämänsä kirjeenvaihdossa keskenään.


title: Christian Scriver

text: Scriverin teokset ovat myöhemmin vaikuttaneet mm. württembergiläisen pietismin piirissä sekä 1800-luvun saksalaisissa ja pohjoismaisissa herätysliikkeissä. Scriveriä on käännetty ja julkaistu Tanskassa, Ruotsissa, Norjassa, Suomessa, Alankomaissa, Englannissa, Ranskassa ja Yhdysvalloissa.


title: Christian Scriver

text: Ruotsiksi Scriveriä käännettiin ensimmäisen kerran Turussa, jossa Turun linnan pastori Gabriel Salonius käänsi Johannes Getzelius nuoremman toimeksiannosta muutamia saarnoja. Kirja painettiin Getzeliuksen esipuheella varustettuna hänen kirjapainossaan. Kirjan nimi on "Ymnig Tröste-Skatt Uti Armod och Fattigdom jämte samma berömlige Lärares Enkie-Tröst Af Tyska Språket Öfversatt I Thetta hårda Sorge-Åhr 1697". Ensimmäinen koko postillan käsittävä ruotsinkielinen käännös, "Siäle-skatt", ilmestyi vuosina 1723–1727. Sen käänsi Antonius Müchenberg ja kustansi Norrköpingin saksalaisen seurakunnan kirkkoherra Reinerus Broocman. Postilla levisi laajasti valtakunnan seurakuntiin, myös Suomeen, sillä tuomiokapituleille vuonna 1722 lähetetty kuninkaallinen kirje kehotti kaikkia valtakunnan seurakuntia lunastamaan yhden kappaleen Scriverin postillaa itselleen. Tuomiokapitulit lähettivät kehotuksen edelleen seurakuntiin, Turun tuomiokapituli vuonna 1724.


title: Christian Scriver

text: Ensimmäiset suomenkieliset tekstit Scriverin postillasta ilmestyivät varhaisemman herännäisyyden keskeisen pappishahmon Abraham Achreniuksen kirjassa "Tarpellinen ja yxikertainen Itzekoettelemus" (1768). Yksittäisiä saarnasuomennoksia ilmestyi 1800-luvulla muutamia. Scriverin teos "Gottholdin johdolliset hartaushetket" ilmestyi A. J. Weänäsen suomentamana vuonna 1862.


title: Christian Scriver

text: Suomeksi postilla ilmestyi vuosina Juho Saarisen kääntämänä nimellä "Kristian Scriverin Sielun-Aarre" kolmena niteenä vuosina 1889, 1890 ja 1891. Niiden yhteinen sivumäärä on noin 2500. Lyhennettyjä versioita ovat toimittaneet R. Sarlin (1898) ja Jaakko Haavio (1941). Lisäksi on ilmestynyt joitakin yksittäisiä saarnoja Herättäjä-Yhdistyksen ja Kirjapajan kustantamina. Scriverin saarnoja on luettu lähinnä rukoilevaisuuden ja herännäisyyden piirissä.


title: Ovikello

text: Ovikello on oven ulkopuolelle kiinnitetty ääntä synnyttävä laite, jota käyttämällä on tarkoitus herättää sisäpuolella olevan henkilön huomio, jotta tämä tulisi avaamaan oven. Se vastaa tarkoitukseltaan oveen koputtamista tai kolkuttimen käyttöä, mutta synnyttää yleensä kuuluvamman äänen.


title: Ovikello

text: Vanhanaikaiset ovikellot ovat olleet mekaanisia soittokelloja. Nykyään ovikellot ovat usein sähköisiä. Oven vieressä on painike, jota painamalla talon sisäpuolella oleva kello saa signaalin ja antaa huomioäänen. Ovikello voi toimia myös automaattisesti esimerkiksi liiketunnistimen avulla. Näin saadaan tieto taloon avoimen oven läpi kulkevasta henkilöstä. Aiemmin ovikellot oli useimmiten suunniteltu niin, että painikkeelle johdotettiin kaapeli, jonka toinen pää meni laitteistoon, joka tuotti ääntä. Markkinoilla on nykyään myös langattomia ovikelloja, jolloin johdotusta ei tarvita.


title: Ovikello

text: Kuulovammaisten ovikello voi vilkuttaa valoa, jotta ovikellon soittamisen voi nähdä.


title: John Walter Bratton

text: John Walter Bratton tai John W. Bratton (21. tammikuuta 1867 – 7. helmikuuta 1947) oli yhdysvaltalainen säveltäjä ja teatterituottaja.


title: John Walter Bratton

text:
Bratton kasvoi New Castlessa Delawaressa Wilmingtonin lähellä ja opiskeli Philadelphian collegessa, ennen kuin aloitti uran baritonilaulajana.
Bratton oli yhdysvaltalaisten suosikki sekä monitoimimies, joka toimi muun muassa näyttelijänä ja teatterituottajana.
Hänen käsialaansa on myös lastenlaulu Teddykarhujen huviretki.


title: Ichizō Otofuji

text: Ichizō Otofuji (1899-1998) oli japanilaisen perinteisen taistelukoulukunnan Shindō Musō-ryūn (, myös Shintō Musō-ryū ) merkittävimpiä opettajia 1900-luvulla. Koulukunnan pääase on jō eli 128 cm pitkä keppi. Koulukunta perusti 1600-luvun alussa japanilainen Musō Gonnosuke Katsuyoshi (). Ichizō Otofuji oli Hanjiro Shiraishin oppilas ja Shindō Musō-ryūn Fukuoka-linjan ylläpitäjä.


title: Ichizō Otofuji

text: Otofuji oli Kiroku Takayaman ja Takaji Shimizun ohella Shintō Musō-ryūn 24. pääopettajana ("shihan") pidetyn Hanjiro Shiraishin (1842–1927) historiallisesti merkittävimpiä oppilaita. Shiraishi myönsi hänelle menkyo kaidenin eli täyden opetuslisenssin. Otofuji edustaa Shintō Musō-ryū jōjutsun niin sanottua Fukuoka-haaraa ("Fukuoka ryū-ha") kun hänen aikalaisensa ja harjoitustoverinsa Takaji Shimizu (, 1896–1978) edustaa taas Tokio-haaraa ("Tokio ryū-ha"). Nämä Shintō Musō-ryūn suunnat eli "ryū-ha"t saattavat erota tekniikoiden suoritustavassa enemmän toisistaan kuin kendoliiton nykyaikaisesta budōlajista ZNKR seitei jōdōsta (jonka Takaji Shimizu kehitti 1900-luvulla Shindō Musō-ryū jōdōsta) vaikka ovatkin samaa SMR-jōdō perinnettä eli "ryū"tä. Ichizō Otofuji avusti merkittävästi Takaji Shimizua tämän kehittäessä ZNKR seitei jōdōn Shintō Musō-ryū jōjutsusta 1900-luvun alkupuolella.


title: Afganistanin vaakuna

text: Afganistanin vaakuna on Afganistanin valtion tunnus. Samaa tunnusta käytetään myös Afganistanin lipussa.


title: Afganistanin vaakuna

text: Vaakunan yläreunassa lukee arabiaksi islamin uskontunnustus. Vaakunan keskellä on moskeija ja kaksi minareettia sivuilla. Moskeijan sisällä on mihrab, joka näyttää rukoussuunnan Mekkaan.


title: Getuli Bayo

text: Getuli Bayo (s. 1980) on tansanialainen kestävyysjuoksija.


title: Getuli Bayo

text: Bayo juoksi vuonna 2004 kuudenneksi Mumbain maratonilla ajalla 2.17.42, kahdenneksikymmenenneksikolmanneksi Berliinin maratonilla ajalla 2.15.12 ja kymmenenneksi Singaporen maratonilla ajalla 2.19.14. Seuraavana vuonna hän sijoittui Dubain maratonilla yhdeksänneksi ajalla 2.12.53 ja Zürichin maratonilla kolmanneksi ajalla 2.10.44. Bayo osallistui samana vuonna Helsingin MM-kisoissa maratonille, mutta keskeytti kilpailussa. Vuonna 2006 hän oli Amsterdamin maratonin kolmas ajalla 2.10.47. Osakan MM-kisoissa 2007 hän sijoittui 30:nneksi ajalla 2.26.56 ja Berliinin MM-kisoissa 2009 57:nneksi ajalla 2.25.52.


title: Victor Webster

text: Victor Webster (s. 7. helmikuuta 1973, Calgary, Alberta, Kanada) on kanadalainen näyttelijä. Hän on tunnettu parhaiten tv-sarjoista "Päivien viemää", "Mutant X" ja "Siskoni on noita".


title: Fir Bolg

text: Fir Bolg (myös Fir Bholg tai Firbolg) olivat Irlannin kelttiläisessä mytologiassa yksi niistä kansoista, jotka ensimmäisinä asuttivat Irlannin. Heidän nimensä alkuperä on epäselvä, ja sen on arveltu merkitsevän esimerkiksi ”laukkumiehiä” tai ”keihäsmiehiä”. On myös mahdollista, että nimen taustalla on belgien kelttiläis-germaaninen heimo.


title: Fir Bolg

text: Tarujen mukaan myyttinen Tuatha Dé Danann -niminen kansa löi firbolgit Magh Tuiredhin ensimmäisessä taistelussa ja ajoi heidät pois Irlannista.


title: Arja Tiainen

text: Arja Tiainen (s. 19. lokakuuta 1947 Seinäjoki) on suomalainen kirjailija. Arja Tiainen on runojen lisäksi kirjoittanut kritiikkejä, novelleja, kuunnelmia, polemiikkia antologioissa ja lehdissä. Erilaisissa kansainvälisissä julkaisuissa on ollut hänen runojaan. Hän on myös ollut mukana Vantaan kirjoittajayhdistyksissä.


title: Arja Tiainen

text: Tiaisen tunnetuimpiin teoksiin kuuluu teksti, josta Rauli Badding Somerjoki muokkasi laulun ”Paratiisi”.


title: Arja Tiainen

text: Tiainen sai valtion taiteilijaeläkkeen keväällä 2008.


title: Arja Tiainen

text: Arja Tiainen asuu Vantaalla. Hän oli ehdolla vuoden 2011 eduskuntavaaleissa Vasemmistoliiton listalla saaden 256 ääntä. Arja Tiainen harrastaa basenji-koiria.


title: AMD K8L

text: Vaikkei AMD K8L olekaan virallinen koodinimi sen on ehdotettu viittaavaan jompaankumpaan seuraavista


title: Tuliherttuakala

text:
Tuliherttuakala ("Centropyge loricula" vanh."Centropyge loriculus")
on keisarikaloihin kuuluva kala, jota tavataan myös ajoittain merivesiakvaario harrastuksen parissa.


title: Tuliherttuakala

text: Tuliherttuakala kasvaa 12 cm pitkäksi. Sen oranssissa vartalossa on tummempia pystysuuntaisia juovanpätkiä. Selkä- ja vatsaevän takareuna on sähkönsininen. Tuliherttuakalan kodiksi suositellaan min. 150-200 litraista akvaariota.


title: Tuliherttuakala

text: Tuliherttuakala on kotoisin Joulusaarelta, Cookinsaarilta ja Marshallinsaarilta.


title: Tuliherttuakala

text: Tuliherttuakala saattaa olla aggressiivinen sukulaisiaan ja muita suunnilleen samankokoisia / -värisiä kaloja kohtaan. Niille on siksi syytä luoda erilaisia luontevia piilopaikkoja ja reviirialueita. Pienikokoisina ja samaanaikaan altaaseen kotiutetut kalat ovat onnistuneesti oppineet elämään sovussa. Jotkut yksilöt saattavat näykkiä tietynlajisia sps-kivikoralleja – riutta-akvaariossa pitää olla varuillaan.


title: Tuliherttuakala

text: Luonnossa herttuakala syö levää ja pieniä selkärangattomia. Akvaariossa se hyväksyy erilaisen liha- ja leväpitoisen korvaavan ruoan.


title: Jochen Mass

text: Jochen Mass (synt. 30. syyskuuta 1946 Dorfen, Yhdysvaltain miehitysvyöhyke, Saksa) on saksalainen entinen Formula 1 -kuljettaja. Pitkällä urallaan hän saavutti vain yhden voiton (senkin Espanjan tynkä-GP:ssä 1975) ja 71 MM-pistettä.


title: Jochen Mass

text: Mass on surullisesti tullut tunnetuksi ehkä eniten Gilles Villeneuven kuolinonnettomuudesta. Villeneuve yritti ohittaa Massia 1982 Belgian GP:n aika-ajoissa, mutta Mass vaihtoikin yllättäen ajolinjaansa ja autojen renkaat osuivat toisiinsa. Villeneuven auto nousi ilmaan ja syöksyi nokka edellä maahan. Villeneuve sinkoutui istuimineen päin radan turva-aidan pylvästä.


title: Jochen Mass

text: Lopetettuaan F1-uransa, Mass ajoi erilaisissa urheiluautoluokissa. Hän menestyi niissä hyvin, voittaen mm. European Touring Car -mestaruuden, Le Mansin 24 tunnin ajon ja Sebringin 12 tunnin ajon. Nykyään Mass ajaa Mercedes-Benziä historiallisten autojen luokissa.


title: Auld Lang Syne

text: Auld Lang Syne on Robert Burnsin (1759–1796) kirjoittama laulu. Vaikka ”Auld Lang Syne” tunnettiin kansanlauluna jo ennen Robert Burnsin syntymää, hän kirjoitti sen sanat muistiin ja todennäköisesti muokkasi laulua samalla huomattavasti. Sen takia Burnsin yleisesti katsotaan tehneen laulun.


title: Auld Lang Syne

text: Laulu on erittäin suosittu englanninkielisissä maissa, joissa sitä lauletaan etenkin keskiyöllä vuodenvaihteessa. Japanissa ja Taiwanissa sitä on tapana laulaa valmistujaisissa ja Taiwanissa myös hautajaisissa, Filippiineillä taas niin valmistujaisissa, uutenavuotena kuin joulupäivänäkin. Brasiliassa, Portugalissa, Ranskassa, Espanjassa, Kreikassa, Puolassa ja Saksassa se on yleisessä käytössä hyvästeltäessä.


title: Auld Lang Syne

text: Useiden maiden partiolaiset käyttävät laulua hyvästellessä toisensa. Myös Suomessa tämä käytäntö on käytössä joissakin lippukunnissa.


title: Hidden & Dangerous 2

text: Hidden & Dangerous 2 on Illusion Softworksin kehittämä sekä Gathering of Developersin, Take-Two Interactiven ja Global Star Softwaren julkaisema toiseen maailmansotaan sijoittuva ensimmäisen ja kolmannen persoonan ammuntapeli. Peli julkaistiin vuonna 2003, neljä vuotta ensimmäisen "Hidden & Dangerous" -pelin jälkeen. Pelin hahmoina ovat Special Air Servicen sotilaat, joita valitaan neljä jokaista operaatiota varten, kahdessa osatehtävässä voi pelata vain yhdellä jäsenellä.


title: Hidden & Dangerous 2

text: Peli eroaa monista muista toiseen maailmansotaan sijoittuvista sotapeleistä realistisella toteutuksellaan sekä strategiaan yksinkertaisen, raskaasti skriptipohjaisen räiskinnän sijaan. H&D:n kaltaisina voidaan pitää "Rainbow Six"- ja "SWAT"-pelisarjoja sekä "ia", joskin pelin strategiset osuudet muistuttavat enemmän ensin mainittuja kuin jälkimmäistä.


title: Hidden & Dangerous 2

text: Pelin tehtävät sijoittuvat Norjaan, Saharaan, Burmaan, Itävaltaan, Normandiaan ja Tšekkiin. Vastustajat ovat enimmäkseen saksalaisia, mutta myös italialaisia, japanilaisia ja venäläisiä.


title: Hidden & Dangerous 2

text: Yksinpelissä on viisi pelitilaa: campaing, lone wolf, carnage, single map objective ja single map carnage. Campaing-pelitilassa suoritetaan tehtäviä (yleensä) kolmen muun sotilaan ryhmän johtajana toimien. Lone wolf on samanlainen kuin campaing, mutta tehtävät tulee suorittaa vain yhtä sotilasta käyttäen. Carnage-pelitila lisää normaalin kampanjapelin tavoitteisiin jokaisen vihollisen eliminoinnin. Single map objectivessa suoritetaan campaing-tilan tehtäviä yksittäisillä kartoilla. Pelaajan täytyy läpäistä tehtävä, jotta hän saa kartan single map objective -tilaan. Single map carnagessa pelataan yksittäisillä kartoilla, niin kuin single map objectivessa.


title: Hidden & Dangerous 2

text: Moninpelissä on kolme pelitilaa: occupation, objective match ja deathmatch. Occupationissa vallataan vihollisen alueita. Objective-matchissa pelataan kampanja-tyylisiä tehtäviä, joissa on tiettyjä tavoitteita vihollisten tappamisen lisäksi. Joukkue joka suorittaa ensiksi kaikki tehtävänsä tai tappaa kaikki viholliset, voittaa. Deathmatch on perinteinen kaikki vastaan kaikki -kilpailu; voittaja on se, joka tappaa eniten muita pelaajia. Lisäosassa on myös co-operative, jossa mennään tehtäviä läpi kavereiden kanssa.


title: Hidden & Dangerous 2

text: Pelin aikana muita ryhmän jäseniä voi komentaa tarkasti joko reaaliaikaisesti, tai niin että toiminta pysähtyy taktiseen karttanäkymään siirryttäessä. Ohjattavan hahmon vaihtaminen kesken pelin onnistuu myös.


title: Polly Klaas

text: Polly Hannah Klaas (3. tammikuuta 1981 – 1. lokakuuta 1993) oli yhdysvaltalainen sieppauksen ja henkirikoksen uhri.


title: Polly Klaas

text: Polly Hannah Klaas syntyi Nashvillessä, Tennesseessä. Hänen vanhempansa Marc ja Eve Klaas erosivat tytön ollessa 2,5-vuotias. Isä Marc Klaas kertoi myöhemmin, että vanhemmilla oli "epäonnistunut avioliitto mutta onnistunut avioero", sillä he pysyivät hyvinä ystävinä eron jälkeen. Eve Klaas sai Pollyn huoltajuuden, mutta Marc kävi säännöllisesti tapaamassa tytärtään. Pollya pidettiin yleisesti ujona lapsena, sillä hän muutti usein äitinsä kanssa paikasta toiseen, jolloin hänen oli vaikea luoda kestäviä ystävyyssuhteita. Polly sai sisarpuolen vuonna 1987, kun hänen äitinsä ja tämän uusi mies Allan Nichol saivat yhteisen lapsensa Annien. Nicholilla oli myös kolme lasta edellisestä liitostaan, ja Polly oli läheinen heidän sekä pikkusiskonsa kanssa.